12
Jesús nintimsarmi
1 Tura asamtai Yuse aintsri yaanchuik jakaru ainau timiá untsuri Yusen nekasampita tinu asaramtai, iikia nu aints turamurin nekau asar, iisha nunisrik Yuska umirkatnuitji. Tura iinu tunaaringkia waring achat mash inaisar, tuke inaitsuk jaimiasar Yuska umirkaru armi.
2 Tura Jesús nintimraru aarmi. Ni aintsritin nangkamasang Yusen nekasampita timiayi. Tura: Wína nekasampita turutinaunka mash uwemtikratasan jakatatjai tusa, numi winangmaunum natsanpiaku jakatniunka surimiakchamiayi. Tura ukunam nukap warastin asa jarutramkamiaji. Nunia jaka nantaki, nayaimpinam waketki ni Apaachiri untsurinini apu keemtainum keemsamiayi.
3 Tura Jesúsnaka tunaarinchau waininayat tunau ainau maawarmiayi. Tura asamtai atumka napchau nintimsan pujusai tusaram, Jesúsa waitnasmauri nintimrau ataram.
4 Turaram atumka tunau nepetkatasrum Jesús numparmia nunisrumka numparchamiarume, tura tunau nakitajai takurminkia mantamacharmiayi.
5-6 Atum Yuse uchiri asakrumin: ¿Yus atumin turama nuka kajinmakrumek pujaram? Nu aarmauka nuwaitai:
"Ii Apuri ni uchirin aneau asa, pengke aints ati tusa wait wajaktiniun susatnuitai. Tura asamtai uchiru, Apuram amin wait wajaktiniun suramsamtaisha, nunaka nakitajai tutsuk asata, tura napchauka nintimtsuk pujusta." Tu aarmawaitai.
7 Atum Yuse uchiri asakrumin, Yus atumin: Miatrusrumek umirtuktaram tusa, wait wajaktiniun suramataisha, napchauka nintimtsuk asataram. Uchi ni aparin umirtsuk pujam, ¿apari uchirin chichartsukek puja? Atsa.
8 Antsu Yus ni uchiri ainaun mash chicharui. Yuscha atumin chichartamtsuk pujamtaikia, atumka Yuse uchirinchuitrume, antsu chikicha uchiri arume.
9 Nuniasha iinu apari ainau nintimrarmi. Ii uchi akurningkia, anturtukat tusar awatamin armiaji. Turutmakrin umirnuyaji. Tura asakrin ii Apaachiri Yus tuke pujustinun suramsatin asamtai ¿warukarik Yuska umirtsuksha pujustajik?
10 Ii apari ainau ningki nintimsar: Anturtukarat tusar jumchik kinta iin awatamin armiaji. Tura Yuska iincha pengker awajtamsatas wakerutmau asa, wiya nunisrumek tunaarinchau pujustaram tusa iin wait wajaktiniun suramji.
11 Antsu iikia wait wajaktin juwakrikia waraschamnawaitji. Tura wake mesekar napchau nintimsar pujustinuitji. Tura wait wajakrisha, Yus iin nuitamratas wakera nuka nuimiaru asar, angkan pengker nintimsar Yuska umirkatnuitji.
Yuse chichamen umirtan nakitajai tiirap
12-13 Tura Yus: Miatrusrumek umirtuktaram tusa, atumin wait wajaktiniun akupturmaku asamtai, atumin Yus nuitamratas wakera nuka nuimiaru ataram. Tura tupnik nintimsaram, tuke inaitsuk Jesús umirkataram. Tura chikich ainausha Jesúsan umirtan inaisartas wakerinamtaisha: Mengkakai tusaram, atum chicharkuram: Atumsha Jesús umirkurmeka mengkakashtinuitrume tusaram kiakartaram.
14 Atumi tunaari waring achat mash inaisaram Yuska umirkataram. Nuna turinachuka ii Apurinka jiischartinuitai. Tura asaramtai tuke angkan pengker nintimtunisrum mash aints ainaujai maanitsuk pujustaram.
15 Tura Yus atumin pengker awajtamsatas wakerutmau asamtai, kichkisha Yusen umirtan inaisai tusaram aneartaram. Aints Yusen umirtan inaisaruka chikich aints ainauncha niya nunisarang tunaun turumtikiatnuitai. Tura asamtai atumka tunau wajasai tusaram wainmamkataram.
16 Tura Yusnau asaram tsanirmawairap. Nuniasha Yus atumin suramsatas wakera nunaka nakitajai, tii tusaram aneartaram. Isaaca uchiri eemkauri, Esaú naartin nunaka turamiayi. Tura Yus niin ukunam susatas wakerimia nuna kichik yuta yuwamujai yapajiamiayi.
17 Nuniasha Esaú jumchik arus atak nintimiar juutmiayi. Tura aparin Isaacan juutkamaikiak seam, apari ayaak: "Ameka Yusjai tajai timiame nuka yapajiachminuitme," timiayi. Atumka nusha nekarme.
18 Atumka Cristonu asaram, Israel ainau yaanchuik mura Sinaí tutainum jearmia nunisrumka atsurme. Nu muranam ji keemiayi. Tura asa mukunit tee wajasmiayi. Tura nasesha kakaram nasenmiayi.
19-20 Turamtai Yuse pupuntri kakarman pupuntramun Israel ainau antukarmiayi. Tura chichamnasha antukarmiayi. Chikich chichamsha Yus akupkamia nuka nuwaitai: "Aintcha, tura tangkusha kichkisha ju muranam wekaamtaikia, kayajai tura nangkijaisha maataram," tu timiau asamtai, nu chichaman antukar shaminak Moisésan chicharinak: "Wait aneasam, amek Yuse chichame antukta. Antsu Yuska iijai chichatsuk asati," jakai tusar tiarmiayi.
21 Tinamtai Moisés ji keaun wainak, tura mukuntiuncha wainak kuraimiayi. Tura chichaak: "Wikia timiá shamau asan kuraajai," timiayi.
22-23 Antsu atumka Cristonu asaram, yaanchuik Jerusalén yaktanam Sión muranmasha Yusen seartas wearmia nunisrumka nintimtsurme. Antsu yamaikia Yus nayaimpinam tuke iwiaaku pujau asamtai Yusek tuke seamnawaitrume. Nayaimpinmaka Yuse awemamuri nekapmarchamin irunui. Nuningkia Yuse aintsri naari nayaimpinam aatrarmau ainawai. Tura Yuse umirkaru jakaru ainau wakani pengké tunaarinchau asar nuni ayaminawai. Tura nuningkia mash aints ainau turamurin nekamtikin aa nu pujawai. Nuka Yusetai.
24 Nunia Jesús yamaram chichaman najatramamiaji nuka nuni pujawai. Nuka ni numpe numparmia nujai: Wijai nayaimpinam pujusmintrum tímia nunaka mash umikuitai. Tura asamtai Abela numpe nintimrarmi. Abela numpengka aintsu tunaarinka kichkisha sakarchamnauyayi. Antsu Jesúska aintsti tunaarin mash sakturmartas jaka numparu asa, ni numpengka Abela numpen nangkamasang pengkeraitai.
25 Tura asamtai wainkataram. Atumin chichartama nuka Jesúsketai. Ni chichame antutsuk pujusairap. Moisés ju nungkanam pujai, Yus mash umirkataram tusa, chichaman najanau asamtai, aints ainau nu chichamnasha umirtsuk pujuarmia nuka uwemracharmiayi. Antsu Yus ni Uchirin nayaimpinmaya akupkau asamtai ¿nuna chichame umirtsuk pujakrikia itiur uwemratjik?
26 Yaanchuik Yus ii juuntri ainaun muranam chichaamtai, uuya tumaun nungkan muchkiamiayi. Antsu Yuse chichame etserin nukap arus atiniun pachis tu aarmiayi. Yus chichaak: "Wikia ataksha nungkan uuya nunisnak muchkiatnuitjai. Antsu nungkankeka muchkiashtinuitjai. Antsu nungkanmasha, tura nayaimpinmasha aa nunaka mash muchratnuitjai," timiayi.
27 Ataksha muchratnuitjai, tímia nunaka: Mash najanamiaja nunaka mesratnuitjai, antsu muchkiashtin aa nunaka mesrashtinuitjai, taku timiayi.
28-29 Ii Yusri ji kapawa tumau asa, ni umirin ainautin inatmartinu pujutiri muchkiashtin asamtai, Yuska tuke maaketai tusar, pengker awajkur tunau wajasai tusar tuke umirkarmi.


Hebreos Ainamunam Papin Akupkamuri
1
Yus ni Uchirijai iin chichartamkamuri
1 Yus yaanchuikia ni chichame etserin ainaun untsurin niish niish yaktanam wina chichamrun etserkarti tusar akupkamu asar, ii juuntri ainaun nekamtikiawarmiayi.
2 Antsu ni chichamen etserin ainaun akupak umis, inangnamunam ni nekas Uchirin iin chichartamkat tusa akupturmakmiaji. Nu nangkamtaik ni Apaachiri mash nungkanam aa nuna najanmamtikiamiayi. Tura uchirin chicharak: Ame najanamu aa nu mash inau ata timiayi.
3 Ni uchiri nekas Yusea nunisketai. Yus pengker asamtai, ni uchirisha nekas pengkeraitai. Tura asa ni Uchirisha aya chichasang mash najanamiayi. Tura yamaisha ni kakarmarijai mash nunisang ati tusa wainui. Tura aints ainauti tunaarin japitramratas jarutramkau asa, ni Apaachiri untsurinini apu keemtainum keemsamiayi.
Yuse Uchiri Yuse awemamurin nangkamasang juuntaitai
4 Yuse Uchiringkia Yuse awemamuri nayaimpinam pujuinaun nangkamasketai. Nekas Yuse Uchiri asa, Yus ni Uchirin: Mash aa nuna apuri ati tusa inaikiamiayi.
5 Yus ni awemamuri ainaunka:
"Ameka wina nekas uchiruitme, ju kintati wína kakarmarun suajme,"
pengké tichamiayi. Tura Yus ni awemamuri ainauncha:
"Wikia ni Apaachirinjai. Tura nuka wína Uchiruitai," tichamiayi. Antsu Uchirinak Yus nunaka timiayi.
6 Tura Yuska nekas ni Uchirin kichik amia nuna ju nungkanam akupak: "Yuse awemamuri mash niin: Ameketme juuntam tiarti," timiayi.
7 Tura Yuse awemamuri ainaun pachis tu aarmawaitai:
"Yuse awemamuri ni inatiri asaramtai, Yus nasea nunisang akupawai. Tura ji kapawa nunisang akupawai."
8 Antsu Yus ni uchirin chicharak:
"Ameka tuke Yus asam, aints ainau tuke mash inawaitme. Nekasam pengker inakratin asam, aints ainau pengker inawaitme.
9 Ameka pengker aa nuke aneau asam, tura tunau aa nuka nakitau asakmin, ami Yusrum chikich ainau nangkamasang aminka nukap waramtikramsamiayi," tu aarmawaitai.
10 Tura ataksha Yuse Uchirin pachis tu aarmawaitai:
"Apuru, nu nangkamtaik nungkasha tura nayaimpisha najanamiame.
11 Nuka mai mengkakartin ainawai, antsu Ameka tuke pujustinuitme. Nungkasha tura nayaimpisha tarach arut mamuawa nunisarang mengkakartinuitai.
12 Tura tarachin pijinawa nunismek turatnuitme. Tarachia nunisang nayaimpisha, tura nungkasha yapajiatnuitme. Antsu ameka yapaijmiamashtinuitme. Tura asam ami pujutrumka pengké nangkankashtinuitai," tu aarmawaitai.
13 Tura Yus ni awemamuri ainaun kichkisha:
"Wína untsurunini Apu keemtainum keemsam nakarsata. Ami nemasem ainaun nepetkan, amin umirtamkarti tusan susatatjame,"
pengké tichamiayi. Antsu ni Uchirinak nunaka timiayi.
14 Yuse awemamuri nekasar Yuse inatiri ainawai. Tura aints ukunam uwemrartin ainauka wainkataram tusa, Yus ni awemamuri ainaunka akupawai.


6
1 Uchi ainautirmin tajarme: Ii Apuri Cristonu asaram, atumi aparisha, tura atumi nukurisha umirin ataram. Nuka nekas pengkeraitai.
2-3 Yus nu nangkamtaik chichaman akupak: Ju chicham umirkuram, nekasrum pengker pujustinuitrume turammiaji nuka nuwaitai: "Atumi aparisha, tura atumi nukurisha umirkataram. Turakrumka pengker aints atinuitrume, tura untsuri musach ju nungkanam pujustinuitrume."
4 Uchirtin ainautirmincha tajarme: Atumi uchiri nangkamrumka kajkairap. Antsu pengker nuiniakmaikiakrum, tunau wajasaim tusaram, tura Yusen pengker nintimtusarat tusaram, Cristo wakera nunisrumek tsakatmartaram.
5 Aintsu inatiri ainautirmincha tajarme: Atumka Cristo umirin asaram, Cristo wína pasé awajtusai tusaram, shamakrum pengker nintimsaram nakimtsuk atumi inatmin Cristo umirume nunisrumek pengker umirin ataram.
6 Atumin inatmin jiirmamtaisha, wína pengker awajtusat tuuka nintimtsuk takakmastaram. Antsu atumin inatmin waitmachu wainiatrumek, Cristo inatiri asaram, nakimtsuk pengker nintimsaram takakmakrum Yuse wakeramuri najanin ataram.
7 Atumka pengker nintimsaram atumin inatmin umirkurmeka aintskeka umirtsurme, antsu ii Apuri Cristosha umirume.
8 Tura Cristo taamtai, aintsu inatiri ainausha, tura aintsu inatirinchu ainausha ii Apuri Cristo ni pengker turamurijai metek kichik kichik pengker awajsatnuitai.
9 Tura inakratin ainautirmincha tajarme: Atumsha Cristonu asaram, atumi inatiringkia yaishi yaintsuk asataram. Nusha nintimrataram: Cristo nayaimpinam puja nusha atumka umirkatnuitrume. Tura atumi inatirisha nunisarang niincha umirkartinuitai. Tura Cristoka mash ainia nuna inau asa, mash aints ainautin metek inatmaji.
¿Cristonu ainautisha itiur iwianch nepetkatnuitji?
10 Yatsur ainautirmin umaarutirmincha tajarme: Atumka Satanás nepetkatasrum, ii Apuri Cristo nintimsaram: Cristo ni kakarmarijai wína kakamtikrurti tusaram kakaram wajastaram.
11 Romano suntari mesetnum weartas jirun entsarar weenawa nunisrumek atumsha Yuse kakarmarijai Satanáska nepetkatnuitrume.
12 Iikia aintsjaingkia maaniatsji. Antsu iwianch ainaujai ii jiijai waintsuji nujai, tura Satanásjai, tura pasé nintimtikiartin ainau teenam pujuinawa nujai maaniaji.
13 Tura asamtai suntar mesetnum weenak iwiarmamina nunisrumek Yuse kakarmari jukitaram. Tura asaram Satanás atumin nepetamkartas wakera nu nepetkau ataram, tura Satanás Yuse kakarmarijai nepetkau asaram tuke inaitsuk anearum kakaram wajastaram.
14 Tura asaram wainmamkataram. Satanás nepetkatasrumka nekas aa nuke nintimrataram. Tura wait chichamka etsertsuk nekas aa nuke etserkataram. Tura Cristo atumi nintin japitramrau asamtai, tunaarumsha mash japaram ukukrum, tunaachawa nunisrumek pujustaram.
15 Tura asaram suntar iwiarmaminak sapatun wejina nunisrumek chikich ainamunam wetasrum, angkan pengker pujustin chicham etserkatin iwiarnartaram.
16 Nunia suntar maaninak tantaaran takakinawa nunisrumek Cristoka nekasampita tusaram nintimtustaram. Turakrumningkia Satanás atumin: Tunau turataram tusa nepetamkatas wakeraksha, atumin nepetamkatatkama tujintramkatatrume.
17 Tura Cristo atumin uwemtikramrau asamtai, wína tuke waitkatatui, tu nintimsaram, suntar jirun tsengkrakinawa nunisrumek au asaram, Satanáska nepetkau ataram. Tura suntar nangkin takakinawa nunisrumek Yuse chichamesha nintimrau ataram. Nuka Yuse Wakani nangkirintai.
18 Yuse Wakani itiur Yus seatnuitrume tusa atumniaka nekamtikramatnuitrume. Tura asamtai tuke inaitsuk Yus seataram. Tura kajinmatsuk tuke Yus seakrumka, Cristonu ainausha mash pachisrum Yus seattiaram.
19-20 Tura winasha Yus seatritaram. Tura Yus winia chichartak: Wína chichamur etserkata tusa akuptukuitai. Wikia ni chichamen etserin asan kársernum engkeamuitjai. Tura kársernum engketiatun, warinak titaj tusan, yamaikia nekaachmin ayatun, shamtsuk tura natsaamtsuk Yusnum uwemratin chicham nekas pengker aa nuna paan etserkatnun Yus wína nekamtikiati tusaram seatritaram tajarme.
Inangnamu chicham akupkamuri
21 Yamaikia ju papin aaran umisu asan, ii aneetiri yachiin Tíquicon atumin akuptuktatjarme. Nuka ii Apuri Cristo pengker inatirintai. Nuka atumin jea, wína pachitas atumin ujatmak wi turamurnasha mash nekaamtikramatatrume.
22 Tura asamtai atumka iin pachisrum mash nekaataram tusan, tura atumin pengker nintimtikrarti tusan akuptuktatjarme.
23 Ii Apaachiri Yus ii Apuri Jesucristojai ni nemarkautirminka mash angkan pengker pujustinun suramsarti tajarme. Tura Cristo nekasampita tinu asakrumin, tuke aneenisrum pujustaram tusa, atumin yainmakarti.
24 Ii Apuri Jesucristo tuke inaitsuk aneakrumningkia, Yus atumin mash pengker awajtamsarti tajarme. Maaketai.


6
1 Tura asamtai nampuarua nunisrik chikich yamaram chicham nuimiaru armi. Tura nu nangkamtaik Cristo pachisar yanchuk nuimiaru asar, nuka ataksha nuimiarchatnuitji. Nu nangkamtaik nuimiarmiaji nuka nuwaitai: Iikia jakawa nunisrik pujau asar, ii nintimauri yapajiar, Yus nekasampita tinu asar, Yuse uchiri ainiaji.
2 Nuniasha maaitin nekaatnusha, tura aintsu muuken achikiar Yus seatin nekaatnusha, tura jakamunmaya nantaktin nekaatnusha, tura ji kajintrashtinnum wait wajaktin nekaatnusha yanchuk mash nekaamiarme.
3 Tura asakrumin Yus wakeramtaikia, nuna nangkamasrik chikich chicham nuikiarturtinuitji.
4 Tura aints Yus nintimtikramu asa, nusha chichaak: Wikia nayaimpinam Jesúsjai pujustasan wakerajai tayat, tura Yuse Wakani ni nintin engkemau wainiat,
5 Yuse chichamen antuku asa, nuka pengkerapita tayat, tura Yus ni kakarmarijai wainchati takatan turamu nekayat,
6 nunia: Jesúsan tuke ajapajai tinu asa, nuka Yuse Uchiri Jesúsan numi winangmaunum jirujai jintak maawa nunisang nintimui. Tura asa nu aintska aints antinamunam wishiak: Wikia tuke Jesúsan ajapajai tusa, Yuse Uchirin inatsaru asa, ataksha ni nintimaurin yapajiatatkama pengké tujintawai. Tura asamtai Jesús tuke ajapawairam tusan nunaka tajarme.
7 Yus ajan chuprat tusa yumin jitumtikui. Tura aja takau ainau yutancha yuwaarti tusa, árak araamu pengker tsapait tusa, Yus nungkanka pengker awajui.
8 Antsu chikich aja jangkisha, tura narasha nukap tsapau asamtai, nakitakur inaiyaji. Tura asamtai Yusen umirinaunka péngke aja nunisang Yuska pengker awajui. Antsu Yuse chichamen antinayat, Jesúsan tuke ajapajai tinauka yumingkramu ainawai. Tura jangkisha, tura narasha tsapawa nunisarang ji kajintrashtinnum ajapatin ainawai.
Tuke inaitsuk Yusek umirkarmi
9 Aneetir ainautiram, wikia tu chichaayatnak, atumin pengker nintimtakun: Nekasrum Cristonu asaram uwemratnuitrume tajarme.
10 Turamtai atum Yus aneau asaram, Cristonu ainau tuke yaingmiarme. Turin asaram yamaisha tuke yayaarme. Tura asakrumin, Yus pengker asa atumi takatrinka kajinmatramtsui.
11 Tura asamtai iwiaaku pujakrum, tuke inaitsuk pengker nintimsaram Yuska umirkataram. Tu pujakrumka nunia jakarmesha atumka mash tuke Yusnum ayamsamnuram tusar iisha wakeraji.
12 Naki wajasairam tusan nunasha tajarme. Yuska chichaak: "Nayaimpinam wijai tuke ayamsatnuitrume," timiau asar, Yusnau ainau tuke Yusen nekasampita tusar, nunia jakar nayaimpinam ayamsartas wearmia nunisrumek atumsha ayamsamnuram tusar wakeraji.
13 Tura asamtai Yus Abrahaman chicham yapajiachminun chicharak: "Wikia ami wearmin nukap arusan yujratnuitjai. Wikia Yus asan nekasan tajame," timiayi. Yusen nangkamasang kichkisha pengké atsau asamtai ningki tumamiayi.
14 Tura Abrahaman chicharak: "Amin nekasan pengker nintimtajme. Tura asan nekasan pengker awajsatatjame. Tura asan nukap arusan ami wearmin timiá untsuri yujratnuitjai," timiayi.
15 Yus timiau asa, Abraham nekas jaimias nakau asa, Yus tímia nunaka nukap arus wainkamiayi.
16 Aints ainauti chicham nekaatasar ¿waitratsuash? takurin, nekas waitratsjai tiartas: Yusjai tajai tinawai. Yus aints ainautin nuna nangkamasang juun asa, tura aintsu nintimaurin mash nekau asamtai, aints ainau nuna tuke tu weenawai. Tu tinu asar nuniangka ¿waitratsuash? tamauka atsawai.
17 Tura asamtai Yus chichaak: "Nekas chichamrun pengké yapajiashtinuitjai tusan, aints ainau nuna nekaawarti tusan: Wikia Yus asan nekasan tajai," timiayi.
18 Tura Yus pengké waitchau asa: "Wi turatatjai," tímia nu chichamnaka yapajiashtinuitai. Tura: "Wikia Yus asan nekasan tajai," tímia nu chichamnasha nunisang yapajiashtinuitai. Tura asamtai Cristonu ainautikia Yus seakur: Uwemtikrurta tinu asar, pengker nintimsar shamtsuk: Yus waitchau asa, Ni tímia nunaka nekas umiktatuapi titinuitji. Tura uwemrau asar, Yusnum jear iikia ayamsatnuitji titinuitji.
19 Yuse chichame pengké yapajiachmin asamtai, tura Yuscha pengké waitchau asamtai, iikia nekasar Yuse timiauri nintimsar: Jesús nayaimpinam pujau asamtai, iisha Jesúsnum achitkau asar, iincha ajaprama ukurmatsji tusar nekaatnuitji.
20 Jesús jintan jintamua nunisang ii pujustinun umistas, nunia iin juramkitin asa, nayaimpinam eemak wemiayi. Tura Melquisedec, yaanchuik sacerdote apuri amia nuka, Abrahaman pachis Yusen seaya nunisang Jesúscha iin pachitmas Yusen tuke seatramji.


2
Yus iin timiá anenmau asa uwemtikramramiaji
1 Atumka yaanchuikia tunaarintin asaram, jakawa nunisrumek pujuyarme.
2 Tura ju nungkanam Criston umirchau ainau pujuinawa nunisrumek yaanchuikia atumsha pujuyarme. Tu pujau asaram atumsha iwianchi apuri Cristo umirtan nakitinau apuri aa nuna wakeramuri tuke umirkuram pujuyarme.
3 Yaanchuikia iisha Cristo nemarchau asar tu pujuyaji, tura ii namangke wakera nuke najankur, tura ii nintijai wakeraji nuke nintimsar pujuyaji. Tura tunaanumia akiinau asar, chikich aints Yusen umirchau pujuina nunisrik pujuinau asar, Yuse kajekmauri jukitin amiaji.
4-5 Tu pujarning Yus iincha wait anentramak pengker awajtamsatas wakerutmimiaji. Turamtai iikia tunaarintin asar, jakawa nunisrik pujarning, Yuska iincha miatrusang anenmau asa, Cristojai tuke iwiaaku pujusmintrum tusa, iincha uwemtikramramiaji.
6 Tura asamtai iikia Cristo Jesúsnau asar, yamaikia nijai tsaniasar jakamunmaya nantaknua nunisrik tura nayaimpinam pujuinawa nunisrik, pengker nintimsar angkan pujusmintrum tusa uwemtikramramiaji.
7 Tura nukap arus ni anengkratairincha, tura iin pengker awajtamsatnurincha nekamtikramatas turamiayi.
8 Tura atumsha Cristo nekasampita tau asakrumin, Yus wait anentramak atumniasha tunaanumia uwemtikramramiarume. Antsu atumkeka nuka turunachmiarume. Antsu Yuska ningki wakerak kuikiachujai turamiayi.
9 Aints ningkikia uwemrachmin ayat, ni pengker takaamurijai tunaunumia uwemramnawaitkungka: Wiki tunaunumia uwemrawaitjai, tumamtinuitai. Antsu aints kichkisha tuuka uwemrachmin asamtai, Yuska atumniaka ningki wakerak tunaanumia uwemtikramramiarume.
10 Iikia akiintsurning, Yusek iin uwemtikramratas ni Uchirin Cristo Jesúsan akupturmaku asa, tura iincha yamaram nintimaun suramsau asa: Yamaikia Cristonu asaram, pengker aa nuke turataram tusa iincha yainmaktinuitji.
Cristonu asar pengker nintimsar pujaji
11 Tura asamtai judíochu ainautiram yaanchuik itiur pujuyaji tusaram nintimrataram. Judíochu akiinautiram Yuska umirchau asakrumin, judíoti ainauti atum pachisar: ¿Warí, ni nuwapchiri charutkamukai? tsuutakur tinuyaji. Antsu judíotikia ii uwejejai ii uchiri nuwapchirin charutin asar, iik nintimsarik: Iikia Yusnawaitji tu nintimnuyaji.
12 Antsu atumka yaanchuik Cristo pachisrum yamaram chichamka nekachu ayarme. Tura asaram Yuse aintsrinchu ayarme. Tura Yuska judío ainautin ni chichamen akupturmak: Tuke wijai pujustinuitrume, tímia nuka antichu ayarme. Tura nu chicham antichu asaram tura Yuska umirchau asaram uwemrachmin ayarme.
13 Antsu yaanchuikia Yuska umirchau ayatrum, yamaikia Cristo atumi tunaarin sakturmartas jarutramak numparu asamtai, atumka Cristo Jesúsnau asaram Yusnum iruntratnuitrume.
14-15 Yaanchuikia judío ainauti Moisésa chichame umirin asar, judíochu ainautirmijai kajernain armiaji. Tura wainiat Cristo judío ainautin tura judíochu ainautirmincha nunisang uwemtikramratas jarutramkamiaji. Tura asamtai Yus yaanchuik Moisésnum chichaman akupkamia nuna nangkamaku asamtai, yamaikia judío ainautincha, tura judíochu ainautirmincha: Mash iruntraram kichik aintsua nunisrumek kajernaitsuk angkan pengker pujusmintrum tusa, Cristo atumin angkan awajtamsamiarume.
16 Tura Cristo numi winangmanum waitnas jarutramkau asa: Mash metek pengker nintimtunisrum pujustaram tusa, judío ainautincha tura judíochu ainautirmincha: Atumi kajernaiyamuri inaisataram tusa chichamnaka iwiaramiayi.
17 Judíochu ainautiram, yaanchuikia Yus umirtsuk pujarmin wainiat, Cristo aints ainauncha mash uwemtikratas wantinkau asa: Judío ainau tura judíochu ainausha mash metek angkan pengker nintimsar kajernaitsuk pujusarti tusa, nu chichamnaka atumin nekamtikramamiarume.
18 Tura mash Cristonu asaram, judíochu ainautirmincha, tura judío ainautincha mash irur ni Wakanin ii nintin engketramau asamtai, ii Apaachiri Yuska seatnuitrume.
19 Tura yamaikia atumsha Cristonu asaram, chikich nungkanmaya aintsua tumauchuitrume. Antsu Cristonu ainaujai mash iruntraram Yuse aintsrintrume.
20 Atumka jea jeamkamua tumawaitrume. Kayajai jean jeamin ainau jea yumpunkai tusar, painia tumaun kayan nungka taimunam jintin armayi. Yaanchuik Yuse chichame etserin ainau tura Cristo nuiniatiri ainausha jean jeaminawa nunisarang aints ainaun Yuse chichamen ujau armiayi. Tura kaya nekas juunta tumau aa nuka Jesucristoketai.
21 Tura asamtai Cristonu ainautikia untsuri asar, mash iruntrar metek nintimtunisar ii Apuri jee nekas pengker jeamkamua nunisrik ainiaji.
22 Tura Yuse Wakani atumi nintin engkemturmau asamtai, atumka mash iruntraram Yuse jeea nunisketrume.


3
Iin pachikratsaram Yus seataram
1 Yatsur ainautiram umaarutirmesha, kichnasha inangnamunam tajarme. Ii Apuri chichame nukap etserkau asakrin, chikich chikich nungkanam wári jearti tusaram Yuska seataram. Tura atumka Yuse chichame pengker antuku asakrumin, tura Yuska nekas juuntapita tinu asakrumin, chikich nungkanmaya ainausha Yuse chichamen antukar, atumjai metek Yus juuntapita tiarti tusaram Yuska seataram.
2 Aints mashkia Yusnaka umirinatsui. Tura asaramtai nu aints ainamunam pujakrin, iin pasé awajtamsarai tusaram Yuska seatritaram.
3 Tura ii Apuri: Wi nuna turatnuitjai, tímia nunisang umiktinuitai. Tura atumin kakamtikramratnuitrume, tura tunau takasairam tusa atumniaka waitmaktinuitrume.
4 Atumsha Yusnau asaram, ii timiaji nu nekasrum umirkuram pujarme, tura tuke umirkatatrume tu nintimsar pujaji.
5 Tura Yuska iincha timiá anenmaji tusa, ii Apuri atumin nintimtikramrarti. Tura Cristoa nunisrumek wait wajarmining, itiur jaimiasrum pujustinuitrume tusa, ii Apuri Cristo atumniaka nekamtikramawarti tusan Yusen seatjarme.
Cristonu ainau takatrin pachis chicharkamuri
6 Yatsur ainautiram ii Apuri Jesucristo naari pachisar tajirme: Aints Cristonuitjai tayat, pengke takat aa nunaka takatsuk, tura ii chicham nuiniarmiaji nuna umitsuk pujuinamtaikia, nu aintsnumia kanaktaram.
7-8 Iikia itiur atumjai pujuyaji nusha nekarme. Iikia atumjai pujakur takakmatskeka pujuchmiaji. Tura atumi yutairingkia akiimiatskeka yuwachmiaji, antsu itiurkachmin achati tusar, ii yuumamurin sumarmaktasar tsawaisha tura kashisha waitnasar takakminuyaji. Tura asakrin atumsha iiya nunisrumek turatnuitrume.
9 Ii Apuri iin akuptamkau asamtai, ii wakerakrikia, yuumamur nangkamrum surustaram tusar, seammin ayatrik seamchauyaji. Antsu iiya nunisrumek takakmasmintrum tusar iisha takakminuyaji.
10 Iisha atumjai pujakur, nu chichamka ujakmiajrume: Aints takatan nakitauka yutancha yutsuk pujustinuitai.
11 Antsu atumjai iruntrar naki ainau takakmatsuk pujusar, nangkami chichaj pujuinawai tinamun antukmajai.
12 Nu takakmichu ainau chicham akuptaji. Ii Apuri Jesucristo chichamejai tajirme: Naki ainau ni yuumamurin ningki sumarmakartas nakimtsuk, tura nangkamniaka chichatsuk takakmasarti.
13 Yatsur ainautiram, pengker aa nuke yawetsuk turataram.
14 Ju papi ii aarji nuna umirtan nakitinau wainkurmeka: Umichuitai tusaram, ni kanák pujus natsaarat tusaram ukuktaram.
15 Tura nu aints wainkurmesha, atumi nemasea nunisrumka nintimtusairap, antsu atumi yachiiya nunisrumek tupnik chicharkataram.
Yus yainmakarti timiauri
16 Ii Apuri ningki angkan pengker pujustinun suramji nu atum tuni pujarme nunisha tuke inaitsuk angkan pengker pujustinnasha suramsarti. Tura atumin mash yainmakarti.
17 Wiitjai Pabloitjai. Ju chichamnaka wína uwejrujai yamaikia aatrajrume. Tuke aintsanak aajai. Tura asamtai ju aarmau wainkaram, nekas ni aarmaurintai tusaram nekaataram.
18 Ii Apuri Jesucristo atumniasha mash pengker awajtamsarti. Maaketai.


Tesalónicanam Pujuinaun Pablo Ataksha Papin Akuptukmauri
1
Chicham akupkamuri
1-2 Wiitjai Pabloitjai. Silvanojai tura Timoteojai Tesalónicanam Cristonu ainautirmin aatjarme. Ii Apaachiri Yusnau asaram, tura ii Apuri Jesucristonu asakrumin, ii Apaachiri Yuska, tura ii Apuri Jesucristo wait anentramak angkan pengker pujustinasha suramsarti.
Cristo taamtai Yus tunaarintin ainaunka wait wajaktiniun susartinuitai
3 Yatsur ainautiram umaarutirmesha, atumka miatrusrumek Cristo umirkau asaram, tura miatrusrumek aneeniau asakrumin, tuke atum pachisar nekasar Yuska maaketai timinuitji.
4 Atumka wait wajayatrumek pengker nintimsaram jaimiasrum pujarme. Tura itiurkachmin pujayatrum, tuke inaitsuk Cristo pengker umirkuram pujarme. Tura asakrumin iisha chikich nungkanmaya Cristonu ainausha atum pachisar etserkur: Criston miatrusarang umirinawai taji.
5 Atumka Yus miatrusrumek umiru asaram nekasrum wait wajarme. Tura asakrumin Yus atumin inatmin asa: Wina aintsur asaram, wijai tsaniasrum pujusmintrum turamrume. Yuska atumin pachitmas tu nintimias pujawai tusar iisha nekaji.
6 Yuska nekas tunaarinchau asa, aints ainau atumin waitkarmina nunaka wait wajaktiniun susa ningki yapaijkiatnuitai.
7-8 Atumka wait wajau asakrumin, ii Apuri Jesús atumniaka ayamtikramsatnuitrume, tura iincha atumjai metek ayamtikramsatnuitji. Nu kinta jeamtaikia, Jesús nayaimpinmaya wantinak, ni awemamuri nekas kakaram ainaujai ji keawa nunisang wantinkatnuitai. Tura asa Yus niin nintimtichu ainaunka, tura ii Apuri Jesúsnum uwemratin chichaman umirchau ainaunka wait wajaktiniun susa yapaijkiatnuitai.
9 Turamtai Yusen umirchau asar, ii Apuri paaniunam puja nunaka waintsuk, tura ni pujamurincha waintsuk tuke nangkantsuk wait wajaktiniun jukiartin ainawai.
10 Cristo taamtai, nu kintatikia ninu ainautikia mash Cristoa nunisrik wajasar, ii Apuri wainkar: Ameketme juuntam titinuitji. Atumsha ii etsermau nekasampita tinu asaram, Cristoka wainkaram pengker awajsatnuitrume.
11 Tura asakrumin Yus atum uwemraram nekasrum pengker ataram tusa, atumin untsurmaku asamtai, iisha tuke ii Yusri seakur pujaji. Tura atumka Yus nekasampita tinu asakrumin, tuke pengker aa nuka Yuse kakarmarijai turataram tusar, atum pachisar tuke seakur pujaji.
12 Ii Yusri tura ii Apuri Jesucristo atumin pengker awajtamsau asamtai, chikich ainau atumin pachitmasar: Nekasar Criston pengker umirinawai turamiarat tusar, iisha tuke Yus seakur pujaji. Tura ii Apuri Jesúsa naarin pachisrum: Ameketme pengkeram, tu nintimsaram pujusmintrum tusar, iisha Yus tuke seakur pujaji.


Juan Papin Ukunam Akupkamuri
1
Gayon pachis pengker chichasmauri
1 Wiitjai Cristonu ainau juuntrinjai. Gayoa, ameka wína aneetir amikur asakmin ju papin aatjame. Wisha nekasan amin aneajme.✡ Hech 19.29; Rom 16.23; 1 Cor 1.14
2 Ameka wína aneamur yatsur asakmin, wikia amin pachisan Yusen seatkun: Tuke pengker pujusat tusan, tura sungkurmatsuk pujusat tusan tura tuke Yusen nintimias pujusat tusan Yusen seatjame. 3 Cristonu ainau juni irasartas taar, ame nekas chicham umirmaun pachisar ujatkaramtai, nuna antukan nukap warasmajai. 4 Cristonu ainau wi etsermaurun antuku asar, Yuse uchiri wajasarmia nuka wína uchirua nunisarang ainawai. Tura asar nuka nekas chichaman umirinak pujuinamtai nukap waraajai. Nuna nangkamasnak timiá warasmintruka pengké atsawai.
5 Ameka wína aneamur yatsur asakmin, Cristonu ainau tuke pengker wainuyame. Tura chikich yaja nungkanmaya Cristonu ainau taaramtaisha nunismek pengker wainuyame. 6 Nu aints ainau juni taar amin pachitmasar: Iincha anenmau asa, pengker yainmakmaji tusar, Cristonu ainau iruntramunam etserkarmayi. Tura nuka ataksha amin jearamtai, ni yuumamuri susam akupkarta. Nu turakum Yus pengker awajsatatme. 7 Nu aints ainauka Jesucristo inatiri asar, Yuse chichamen etserinawai. Tura asar Yusen umirchau ainau kuikiarin jurutan nakitrarmayi. 8 Tura asaramtai nekas chicham aa nuna angkan etserkarti tusar, Cristonu ainautikia yainiktinuitji, tura ni yuumamurisha susatnuitji.
Aints pasé turamuri pachis etserkamu
9 Wikia Cristonu ainaun mash papin aatran akuptukmiajai. Tura wainiat Diótrefes chikich ainaun inartas wakerau asa, iinu chichamenka pachiatsui. 10 Tura asamtai wi winaknaka, ni turamurincha pachisan chicharkatatjai. Iin pachitmas waitrak tsanumu weawai. Tura Cristonu ainau Yuse chichamen etserkartas irainak taaramtaisha, juni wayaataram tatsui. Nuna turin asa chikich ainau: Iijai pujusmi tina nunasha turuwairap tusa surituweawai. Tura iijai pujusmi tinu ainaunka: Cristonu ainau iruntramunmaya jiinkitaram tawai.
11 Aneamur yatsuru, nu turamuka amesha nuimiaraip. Antsu pengker aa nuna turina nu nuimiarta. Pengker aa nuna turauka Yusnawaitai. Antsu tunau turauka Yusnaka nintimtsui.✡ 1 Juan 2.29; 3.6, 9-10
12 Aints ainau mash Demetrion pachisar: Pengke aintsuitai tinawai. Nu tinamuka nekasaintai. Iisha nunisrik Demetrion pachisar: Pengke aintsuitai takurin, amesha nuka nekasaintai tusam nekame.
Inangnamu chicham akupkamu
13 Amincha nukap titasan wakerayatun, ju papinumka mashkia aatrashtatjame. 14 Antsu wári amin jiistasan wakerau asan nuni jean, amijai jinum ingkunisan chichastasan wakerajme.
15 Yatsuru, angkan pengker nintimsam pujusta. Ami amikrum juni pujuinau amincha chichaman akupturminawai. Ii amikri amijai pujuinaun kichkin kichkin wisha chichaman akuptinajai. Maaketai.


Ezequiel
1
Ezequiela aarmauri
(Eze 1.1-3, 28; 2.1-9; 3.1-11; 7.1, 23-27)
Aints Ezequiel naartin Judá nungkanam pujuun Babilonia nungkanam jukimuyayi. Tura entsa yantamen pujamtai, Yus niin wantintukmiayi. Tura wantintukam, Ezequiel pinakumar tepes chichaman antukmiayi. Nu chichamka nuwaitai:
—Aishmangku wajaktia. Wikia amin chichastasan wakerajme, —tama ninti engkeamiayi. Tura wajaki Yus chichaun antukmiayi.
Turamtai Yus chicharak:
—Aishmangku, Israel pujuinamunam akupajme. Nu aints ainauka katsuram nintintin ainawai. Tura wina umirtutan nakitin ainawai. Ni juuntri ainausha wina chichamrun pachischarmiayi. Tura wainiatun nu aints ainamunam akupkatjame. Wi tau asamtai, ame Israel ainau chicharkum: Yus tawai tita. Antsu wina chichamrun antutnaka nakitinayat: Yus ni chichamen etsernun akupkayi tusar nekaawartinuitai. Tura nu aints katsuram nintintin au wainiatum shamkaip. Tura wina umirtutan nakitinau wainiatmek, tura aminu chichamin antutan nakitinau wainiatmek, wina chichamur etserkata.
Yamaikia wi tajame nu antukta. Israel ainau wina umirtutsuk pujuina nunismek pujusaip. Antsu jangkem awaaram, papi yuwata tusan suajme juka yuwata, —timiayi.
Yus tamati Ezequiel jimia wajas, aintsu uwejenak wainkamiayi. Tura uwejen papi aarmaun wainkamiayi. Nu papikia mai yantamen aarmauyayi. Tura Yus chicharak:
—Aishmangku, ju aarmauka yuwata. Tura ju yuwam nunia Israel ainamunam weme nuni etserkata, —timiayi.
Tamati Ezequiel jangken awaramtai, Yus nu papin yuramiayi. Tura nuna yuwak, wapasa tumaun yuminun nekapramiayi. (Yuse chichame nekas pengkeraitai tusa nuna taku tawai.)✡ Ap 10.9-11
Nunia ataksha Yus chicharak:
—Aishmangku, Israel ainamunam weme wina chichamur etserkata. Chikich aintsnum yumtin chicham pengké antukchamniaun chichainamunmaka akupatsjame, antsu aminu aintsrum paan antukmin chichaina nuni akupajme. Tura waininayat wina chichamrun antutan nakitinau asar amincha anturtamkachartatui. Antsu wina umirtutan pengké nakitinau wainiatum, ameka nu aints ainauka shamkaip, —Yus timiayi.
Nunia ataksha Ezequielan chicharak:
—Aishmangku, wina chichamur wi titatjame nuka mash pengker antukam nukap nintimrata. Babilonia nungkanam ami wearam achikmau pujuinauka ami chichammin antutan nakitinau wainiatmek, nuni weme antuktaram tusam chicharkata, Yus tawai tusam ujakta, —Yus timiayi.
Nunia Yus ataksha Ezequielan chicharak:
—Aishmangku, wi atumi Apuri asan, Israel nungkanam pujuinautirmin tajarme: Mash nungka amukatin kinta jeatak wajasi. Atumi nungkarin mangkartin untsuri pujuinawai. Tura asamtai aints timiá pasé ainau tarutmiar, atumi jeen atantramkiar nuni pujusarti tusan akupkatnuitjai. Tura kakaram ainaun tura: Wikia miajuitjai tumamin ainaun amuktinuitjai. Wi turamtai nekas shamrumtin ainau winitramiartinuitai.
Tura asaramtai aints ainau angkan pujusartas wakerinayat, angkan pujusartatkamawar tujinkar nukap wait wajakartinuitai. Tura pasé chichamnasha nukap antukar, wina chichamrun etserin ainaun eakar: Iisha wainchati takat pachisar chicham antuktasar wakeraji, tinau waininayat, sacerdote Yus umirkatin chichamnaka nekainachu asar nuikiartuktatkamawar tujinkartinuitai. Turinamtai atumi apuri wejmakan pushun entsartinuitai. Turamtai aints ainau shaminak kurarartinuitai. Tura asaramtai pengke aints ainaun pengker awajkun pasé aints ainaunka pasé awajsatnuitjai. Wi turamtai, aints ainau nuna wainkar: Yus aitkawai tiartinuitai, —Yus timiayi.
Yus Satanásan pachis aamtikramuri
(Eze 28.12-17)
Yus Tiro apurin chichaman akupak ataksha nu chichamnasha aamtikramiayi:
—Ame nekasam pengker pujuyame. Tura nekasam nintip tura shiiram ayame. Tura wina ajarun Edén tutainum pujuyame. Wisha nuni pujusta tusan puusamu asam wina pujutirun pujuyame. Tura amin: Pengké tunaarinchau ata tusan najanamiajme. Turamaitiatum ameka tunau wajasmiame. Tura asakmin aminka tunau piatramkaun wainkamiajme. Ame timiá shiiram asam: Wikia shiirmaitjai tura miajuitjai tumamnuyame. Tura timiá nintipitiatum nintinchau wajasmiame. Tura asakmin wina pujutirnian amin jiikin, wina murarnia aminka nungkanam ujuarmiajme. Tura wina awemamur nanamtin amin waitmak pujumia nuka yaa ainamunmaya aminka jiirmakmiayi, —Yus Satanásan pachis nunaka timiayi.
Israel ainaun wainiun pachis etserkamuri
(Eze 33.7-9)
Nunia Yus ataksha Ezequielan chicharak:
—Aishmangku, amin Israel ainaun wainin ata tusan akupajme.
Tura wi chichaman amin titatjame nu antukam Israel ainaun: Yus tawai tusam ujakta. Wi pasé aintsun pachisan chichaakun: Nu pasé aintska nekas juun tunau asa jakatnuitai, tawai tita tamaitiatum ame nu aints: Tunaarum inaisata tutsuk pujakminka, nu aintska ni tunaarin tuke aneau asa jakatnuitai. Tura nu tunaarintin jakamtaikia amesha nunismek wiasmamkatatme. Antsu ame nu pasé aints chicharkum: Tunaarum inaisata tamin wainiat nu aintska ni tunaarin inaitan nakitakka, ni tunaarin tuke aneau asa jakatnuitai. Antsu tu jakau wainiatum nu aints chicharkum: Tunaarum inaisata tinu asakmin aminka wiasmamtikiashtatjame, —Yus Ezequielan timiayi.✡ 2 Tim 2.24-26
Aints tunaarintin asa ningki wiasmamui
(Eze 33.10-16)
Nunia Yus ataksha Ezequielan chicharak:
—Aishmangku, Israel ainau chicharkum: Yus tawai tusam ujakta: Atum chichaakrum: Iikia nekasar tunaarintin asar, tura namang kaurua nunisrik pasé aints asar, ¿itiur iisha tuke iwiaakusha pujustajik? tu tau asakrumin tajarme: Wikia tuke iwiaaku asan, pasé aints ainau tuke jakaarti tusanka pengké nakitajai. Antsu ni tunaarin inaisar, tuke wijai iwiaaku pujusarti tusan wakerajai. Israel ainautiram ¿waruka tuke jakatasrumsha wakerarme? Atumi tunaari inaisaram tuke wijai pujustaram tajarme. Yus tawai tusam ujakta, —Ezequiel timiayi.✡ 1 Tim 2.4; 2 Pe 3.9
Nunia ataksha Yus Ezequielan chicharak:
—Aishmangku, ami aintsrum ainau chicharkum, Yus tawai tusam ujakta. Aints nekas pengker aa nuna tuke takaayat, nunia tunau takamtaikia, ni pengker turamuri wainkayatun uwemtikrashtinuitjai. Antsu pasé aints ni tunaarin inaisamtai, ni pasé turamurincha mash tsangkuran: Tuke mengkakati tichatnuitjai. Wikia aints pengker aa nunak turaun chicharkun: Ameka nekasam tuke iwiaaku pujustinuitme, tau wainiat, nu aintska: Wikia pengke aintsuitjai, tura asan tuke iwiaaku pujustinuitjai tayat, nunia ataksha tunaun turamtaikia, wikia ni pengker turamurin mash kajinmaktinuitjai. Wi turamtai nu aintska tunaarintin asa tuke mengkakatnuitai.
Antsu pasé aintsun chicharkun: Ameka tuke jakatniunam wetinuitme tamaitiat nu aintska ni tunaarin inais, nekas pengker aa nuna turaka tukeka mengkakashtinuitai, antsu tuke iwiaaku pujustinuitai. Tura ni pasé turamurinka mash tsangkuran, nunaka mash kajinmatkitnuitjai, tawai tusam ujakta, —Yus Ezequielan timiayi.
Yus ni Wakanin aintsu nintin engketatniun pachis etserkamuri
(Eze 36.16-37)
Nunia Yus ataksha chicharak:
—Israel ainau ni nungkarin pujusar nekasar pasé aa nuna takau armiayi. Tu pujuinau asar aints ainaun maawar, tura ningki nintimsar ni yusrin najanawar: Ameka ii yusrinme tinau asaramtai, wikia kajerkan chikich nungkanam achikmau pujusarti tusan akupkamiajai. Tura waininayat timiá pasé asaramtai, chikich nungkanmaya ainau wina naarun pachisar pasé chichainak: Yus ni aintsrin au wainiat ni nungkarinia jiikmiayi tiarmiayi.
Tu tinamtai wikia nuna antukan wake mesekan: Ju chichamka najamnuitai timiajai. Tura asamtai Israel ainaun chicharkun: Wikia Yus asan tajarme: Wina naarun pachisar chikich nungkanmaya ainau pasé chichainau asaramtai, wikia atumin nu nungka ainamunmaya jiiktatjarme. Tura atumin mash iruran, atumi nungkarin waketkitaram tusan wakektinuitjarme. Tura chikich Yus atsau wainiatrum, atumi yusri najanayatrum, nu tunausha inaisau asakrumin, wikia nu tunaunasha tsangkuran atumi nintin japiratnuitjarme. Tura atumi nintin yapajian nintimtikratnuitjarme. Tura yamaram wakannasha engketatnuitjarme. Tura atum katsuram nintimtaincha ajapan, chikich pengker nintimtain engketatnuitjarme. Wikia nekasan wina Wakantrun atumi nintin engketatnuitjarme. Tura wina chichamrun wi akupkamiaja nuna mash umirtukarat tusan atumin yaingtinuitjarme. Tura wi atumi juuntri ainaun yaanchuik: Juni pujustaram tusan, atumi nungkarin susamiaja nuni atumin jeekan ataksha atumi Yusri wajastinuitjai. Wi turamtai wina aintsur wajastinuitrume. Atum pengke aints akurminka turashtinuitjarme. Antsu tunau asakrumin, natsaarum tunaarum inaisataram tusan turatnuitjarme.
Tura wi Yus asan nunasha tajarme: Atumi tunaari inaisarmeka, atumi yaktari yumpungmau ainia nu iwiararam, ataksha nuni pujustinuitrume. Tura atumi ajari mesramu ainia nu ataksha araatnuitrume. Nunia ataksha yujartinuitrume. Tura asakrumin chikich nungkanmaya ainau nuna wainkar wi turatatja nunaka nekaawartinuitai. Wi Yus asan, nunasha tajarme, —Yus tamati Ezequiel nu chichamnasha aarmiayi.


Hageo
1
Yuse chichame etserin Hageo naartin aarmauri
(Hag 1.1-15; 2.1-9)
Hageo apu Zorobabelan tura sacerdote apuri Josuén chicharak:
—Yus timiá kakaram aa nuka atumin chichartamak: Atumi aintsri ainau chichainak: Yuse jee jeamkatin kintaka jeatsui, tina nunaka nangkamiar tinawai. Tura Yuse jeengka jeamchayatrum, atumi jeengka shiiram taujai jeamkaram pujarme. Tura asaram itiur pujaji tusaram nintimrataram, Yus turamrume.
Atumka árak nukap araayatrum jumchik juwaarme. Tura nukap yuwayatrum tuke yapararme. Tura nukap umayatrum tuke kitamakrum pujarme. Tura atumi wejmakri nuparam entsaariatrum tuke tsetsemarme. Tura atumi kuikiari pengké jeatsui. Tura asamtai ¿warukarik ai pujaji? tusaram nintimrataram.
Atumka Yuse jee jeamtsuk pujau asaram nekasrum pengkerka pujatsrume. Atum wina pengker awajtustasrum wakerakrumka yamaikia mura wakaram, numi ainau ajakrum wina jearka jeartuktaram, Yus turamrume. Atumka nukap eayatrumek ¿atum juwarme nuka warukang timiá jumchiki? tusan iniajrume. ¿Atumi jeen nuke nintimsaram pujatsrumeash?
Antsu wina jearka pachiatsrume. Tura asaram atum juwarme nuka jumchikitai. Tura wi yumi jiturchati tusan surimiau asamtai, atumi ajarin árak araamiarume nuka nereenatsui. Wi atumi Apuri asan nunasha tajarme, Yus turamrume, —Hageo Zorobabelan tura Josuéncha timiayi.
Tamati apu Zorobabel tura sacerdote Josué tura aints ainau mash Hageo chichamen antukar nintimrar Yusen umirkarmiayi. Turinamtai Yus tawai tita timiau asa, Hageo aints ainaun chicharak:
—Yus atumin chichartamak: Shamkairap. Wikia tuke atumjai pujajai turamrume, —timiayi. Tura Yus ni aintsri ainaun pengker nintimtikrau asamtai, Zorobabel tura Josuésha tura chikich aints ainausha mash ataksha Yuse jeen jeamtan nangkamawarmiayi.
Tura Yus seati juun jean jeaminak pujuinai, Yus Hageon ataksha chicharak:
—Yamaikia apu Zorobabel, tura Josuésha tura mash aints ainausha chicharkum: Atum yamai pujautirmesha nintimrataram: ¿Ya aintsua Salomón yaanchuik wina jearun nekas shiirman jeartukmia nuna wainkamia? ¿Atumsha wainkamkuram? ¿Tura jea yamai jeamu wearme nusha itiur waintrume? ¿Ju jeaka warukuita? ¿Nekas mianchawaitai tatsurmeash? Turayatrum napchauka nintimtsuk pujustaram.
Tura wi atumjai pujau asamtai, wina jearka pachitsuk jeartuktaram. Wi yaanchuik atumi juuntri ainaun Egiptonmaya jiikin timiaja nunaka ataksha tajarme: Wina Wakantruka atumjai pujau asamtai napchauka nintimtsuk asataram. Wikia jearnaka wina paaniurun engkean nekasan pengker awajsatatjai. Wikia ataksha nungkanmasha tura nayaimpinmasha aa nunaka mash muchratnuitjai.✡ Heb 12.26 Kuik nungkanam ainia nuka tura kurisha mash winaruitai, Yus asan tajarme, —Yus Hageon timiayi.
Nunia Yus ataksha chichaak:
—Ju jeaka atum jeartukmarume juka chikich jear yaanchuik nekas shiiram amia nuna nangkamasang shiiram atinuitai. Tura juni angkan pengker nintimtunisrum pujustinuitrume. Wi Yus asan tajarme, —timiayi.✡ Esd 5.1-2


Oseas
1
Oseas ni nuwarin tura uchirin pachis aarmauri
(Os 1.2—2.3, 16-17; 3.1-5)
Jeroboam Israela apuri pujai, tura Uzías, nunia Jotam, nunia Acaz, nunia Ezequías Judá apuri pujuinai, Yuse chichame etserin Oseas naartin cuarenta (40) musach Israel ainamunam Yuse chichamen etserak pujuyayi.
Turamtai Yus Oseasan chicharak:
—Ami aintsrum ainau winaka umirtutsuk Yuschau waininayat wina Yusruitme tinak winaka pengkerka awajtinatsui. Tura asar kungkatpia nunisarang ainawai. Kungkatip nuwa aintsun ninumchayat tuke chikich aintsjai tsanirmini tusam: Ami aintsrum ainau nu tunau nintimtai inaisarat tusam, kungkatip nuwa ame nuwatkata, —timiayi.
Yus tamati Oseas ayu tusa, kungkatip nuwa Gomer naartinun nuwatkamiayi. Tura nuwatkam nu nuwaka japrukmiayi, tura uchin jurermiayi. Uchin jureramtai, Yus Oseasan chicharak:
—Uchiram Jezreel inaikiata. Wikia Israela apuri ainaun Jezreel nungkanam amumtikiatnuitjai. Wi turamtai nu nungkanam Israela nemase ainau tariar wina aintsur ainaun nepetkartin ainawai, —Yus timiayi.
Nunia Oseasa nuwari nuwan jurermiayi. Turamtai Yus Oseasan chicharak:
—Nawantrum Lo-ruhama inaikiata. Nuka wait anentrashtin taku tawai. Wikia yamaikia Israel ainaun wait anentrashtin asamtai, nawantrum tu inaikiata, —Yus timiayi.
Nunia Oseasa nuwari ataksha uchin jurermiayi. Turamtai Yus Oseasan chicharak:
—Uchiram Lo-ami inaikiata. Nuka wina aintsruchuitai taku tawai. Yamaikia wina aintsruka wajaschatatrume. Tura wisha atumi Yusringkia wajaschatatjai, tawai tusam ujakta. Tura asamtai uchiram tu inaikiata. Tura wainiatnak nukap arusan Israel ainau pengké nekapmarchamin naikmia nunisarang arti tusan yujrartinuitjai. Tura atumi tunaari inaisakrumningkia, wina aintsruchuitrume tajarme nunaka tutsuk, ataksha wina aintsur ainaun ukunam: Nekasrum wina uchiruitrume titinuitjarme. Wi turamtai Israel ainau Judá nungkanmaya ainaujai mash iruntrar apun kichik inaikiartinuitai.
Wikia Yus asan, wina aintsruchu ainaun wina aintsur arti titatjai. Tura aints wina anentsuk puju armia nunasha wina aneetir arti titatjai, —Yus Oseasan timiayi.✡ Rom 9.25-26
Nunia Yus ataksha Oseasan chicharak:
—Israel ainau yuschau ainaun tuke: Ameka wina yusruitme tinau wainiatum, ame nuwaram kungkatip au wainiatum ataksha eakam jeemin jukita, tura anen ata, —Yus timiayi.
Tamati Oseas ni nuwarin chikich aintsnum pujau wainiat ataksha sumakmiayi, tura ni jeen juki chicharak:
—Ameka tuke wina nuwaruitme. Chikich aintsjaingkia yamaikia tsanirmawaip. Turakminka aminka japashtatjame, —timiayi.
Nunia Oseas aints ainaun chicharak:
—Wina nuwarun aitkaja nu nintimrataram. Wina nuwar kungkatip au wainiatun, ni tunaari inaisat tusan, tura ataksha wina jearun pujusat tusan jukimjai. Atumsha nunisrumek atum tunau nintimtairum inaisaram ataksha Yus umirkataram. Ii weari ainau apuri atsuartin ainawai, tura Yusen pengker awajsartas tangkuri ainaunka epetsuk pujusartinuitai. Tura ataksha ni Yusrin nintimrar, Davidta wearin ukunam tatinua nuna chicharinak: Ame nekasam ii Apurinme tusar pengker awajsartin ainawai, —timiayi.
Sacerdote pachisar aarmau
(Os 5.1-4; 9.17)
Nunia Oseas sacerdote ainaun chicharak:
—Sacerdote ainautiram anturtuktaram. Atumka aints ainau pasé nintimtikrau asaram, nukap wait wajaktinuitrume. Tura asakrumin Yus atumin chichartamak: Wikia nekasan atumin pengker awajsatasan wakerayatun, atumi tunaari tuke inaitsuk takau asakrumin, atumin pengker awajsatatkaman tujintajai, Yus turamrume, —Oseas timiayi.
Nunia Oseas Israel ainaun ataksha chicharak:
—Israel nungkanam pujuinautirmin tajarme: Yus umirat nakitau asaram, juningkia tukeka pujuschatnuitrume, antsu atumi uchirijai tura atumi tirangkijaisha chikich chikich nungkanam wekaikinij wajatnuitrume, —timiayi.
Yus ni aintsri ainaun tuke aneawai timiauri
(Os 11.1-9)
Nunia Yus ataksha Oseasan chicharak:
—Israel ainau uchia nunisarang pujuarmia nuna aneemiajai. Tura wina uchir asaramtai, Egipto nungkanmaya untsukmiajai.✡ Mat 2.15 Tura wi niin nukap untsuinamaitiat, wina umirtutan nakitinau asar, winiangka kanakarmiayi. Tura Yuschau waininayat ni yusrin nakumkar tura tangkurin maawar ni yusrin susartas epeu armiayi. Tura wainiatun aints uchin yama wekaaraun wekamtikua nunisnak atumin pengker pujustaram tusan nuiniarmiajrume. Tura wainiatrumek atumka Yus aitkawai, tuuka nintimtsuk pujuyarme. Wikia nuwa uchirin aneak minakas yurua nunisnak atumin: Wini winitaram tusan aneemiajrume. Tura wainiatrum wini winit nakitau asaram Egiptonam waketkitnuitrume. Turakrumin Asiria apuri ainau atumin inatmarartinuitai. Tura atumi yaktarin wayaawar, atumi aintsrin nangkijai maawartinuitai, tura atumi jeen yumpungkartinuitai.
Wina aintsur aiyatrumek kanákrum wina umirtutsuk pujustasrum wakeru wearme. Tura wainiatrumning ¿itiur wisha atumin inaisatjarme? ¿Itiur atumnasha ajapancha ukuktajrume? Wikia atumin nukap wait anentajrume. Wikia ainchawaitjai, antsu Yusetjai. Pengké tunarinchawaitjai. Tura asan atumin kajerayatun, atumin amutnaka pengké nakitajrume, —Yus Israel ainaun timiayi. Oseas tu aarmiayi.


Joel
1
Yuse chichame etserin Joel naartin aarmauri
(Jl 1.1-15; 2.12-14)
Yus ni chichamen etserin Joel naartinun chichaman nekamtikiamia nuka nuwaitai: Joel aints ainaun chicharak:
—Juun ainautiram, tura mash aints ainautirmesha anturtuktaram. Atumi ajarin manchi ainau mash mesraru asaramtai, nu wait wajamunka atumi juuntringkia pengké wainkacharmiayi.
Nampeu aints ainautiram shintartaram. Atumi amutiri atsau asamtai juutkamaikiakrum pujustaram. Nawan aintsun ninumkatas wakerak warasiat aishri jakamtai, juutak entsatin pushun entsar, wake mesek pujawa nunisarang sacerdote ainau ni yutairi tura umutiri atsau asamtai juutinak pujuinawai. Atum aja takautiram, atumi ajari mesramu wainkaram, juutkamaikiakrum wake mesekrum pujustaram.
Sacerdote ainautiram, aints ainau untsukrum, juun ainausha mash irumrataram. Tura ijarmaram pujustaram titaram. Ii Apuri kintari jeatak wajasi. Yus nungkan yumpungtata nu kintaka jeatak wajasi, —Joel timiayi.
Nunia Yus aints ainaun ataksha chichaman akuptak:
—Antsu yamaikia nintimjai tuke wina pengker nintimtursataram. Atumka yutsuk pujusrum, tura juutkamaikiakrum pujusrum wina untsurkataram turamrume. Ii Apuri tuke wait anengkratin asa, tura jaimias ni aintsri ainaun tuke aneau asa, wait wajaktiniun wi akupkatatjai tímia nunaka inaisatnuitai. Tura asamtai tunaarum inaisaram atumi Yusri umirkataram, —timiayi.
Yus ni Wakani akupkatniun pachis Joelan chichaman aamtikramuri
(Jl 2.28-32)
Nunia Yus Joelan ataksha chicharak:
—Nungka amukatin jeatak wajamtai, mash aints ainamunam yumi yaranua nunisnak wina Wakantrunka akupkatnuitjai. Tura asamtai atumi uchirisha tura atumi nawantrisha wina chichamrun etseriartinuitai. Nuniasha atumi juuntri wina pachitsar karamrurartinuitai. Tura natsa ainausha ni jiijaingkia winaka waitinachu wainiatnak, paan nintimtikrartinuitjai. Tura wina inatir aishmang ainauncha tura nuwa ainauncha wina Wakantrunka akuptukartinuitjai. Tura yakí nayaimpinmayan shamrumtinun inakmastinuitjai. Tura nungkanmasha wainchati takatnaka inakmastinuitjai. Aints maaniamunam numpan nukap wainkartinuitai. Tura jisha nukap keenaun wainkartinuitai. Nunia mukunit nungkanam nukap atinuitai. Tsaasha tsawai wainiat kajintratnuitai. Tura nantuncha numpa tumaun keaun wainkartinuitai. Nunia wina paaniurjai tura wina kakarmarjai nu kintaka jeatnuitai. Antsu wina naarun pachitsar seatin ainauka uwemrartin ainawai, —Yus tawai tusa Joel aarmiayi.✡ Hech 2.16-21
✡^ Hech 2.16-21


Pablo Timoteon Papin Ataksha Akuptukmauri
1
Chicham aatramuri
1-2 Aneetiru uchiru Timoteowa: Wiitjai Pabloitjai. Yus wakerau asamtai Jesucristo akupkamuitjai. Cristo Jesúsjai tsaningkiaru ainaun mash pujut nangkankashtinun susatatjai Yus tinu asa, nu etserkata tusa akuptukuitai. Ii Apaachiri Yus, tura ii Apuri Jesucristo amincha yainmakarti, tura wait anentramrarti, tura angkan pengker pujustinasha amincha suramsarti tusan, amin aatkun pujajai.✡ Hech 16.1; 1 Tim 1.2
Cristo pachisar chichastinka natsaaraip
3 Uchiru, wikia tsawaisha kashisha tuke: Yus amin yainmakti tusan, amin pachisan maaketai tajai. Yaanchuik wína wear Yusen umirin armia nunisnak wisha tunaanaka nintimtsuk Yusen umirkun pujajai. 4 Uchiru, wi kanaamtai ame eantramiamena nuna tuke nintimsan pujajai. Tura asan ataksha wararnaisami tusan amin jiistasan wakerajme. Tura amin wainkanka nekasan warastatjai. 5 Ameka Cristo nekasampita timiame nunaka kajinmatsjai. Ami nukuchrum Loida tura ami nukuram Eunicesha yaanchuik Yusen nekasampita tinu armiayi. Tura amesha nunismek tu pujame tusan nekajme.✡ Hech 16.1-2
6 Tura asan tajame: Wi muukmin uwejrujai achikian Yusen seamtai, Yus ni kakarmarin amin suramsamia nujai ataksha Yuse takatringkia kakaram takakmasta. 7 Yus shamamunka suramsachmiaji, antsu ni kakarmarin, tura ni anengkratairincha, tura nekas paan nintimratnuncha iin suramsamiaji.
8 Ii Apuri Cristo pachisar chichastincha natsaaraip. Tura wikia Cristo chichame etserin asan, kársernum pujamtaisha natsantruraip. Tura amesha Cristonam uwemratin chicham etserin asam, wait wajaktincha shamkaip. Ame wait wajakmincha Yus ni kakarmarincha suramsatnuitai. 9 Yuska iincha uwemtikramramiaji. Tura wína takatur takakmastaram tusa, pengker takakmakur pujatsrining iincha untsurmakmiaji. Tura Cristo Jesús yaanchuik aints ainaun najanchayat, iin anenmau asa, ni aintsritin uwemtikramratas wakerutmakmiaji. 10 Tura Yuska yamai iin uwemtikramratnun Jesucriston akupturmaku asa, ni anengkratairin nekamtikramamiaji. Ni Uchiri jakamunmaya inankin asa jatancha nepetkamiayi. Nunia tuke wijai pujustaram tusa, pujut nangkankashtinun ninu ainautinka suramsamiaji. Nu nekaataram tusa, Cristonam uwemratin chichaman iinka nekamtikramamiaji.
11 Nu chichamka etserin ata tusa Yus winaka inaitukmiayi. Tura judíochu ainamunam wína chichamur nuiniarta tusa akuptukmiayi.✡ 1 Tim 2.7 12 Ju takatan takakmau asan, wikia waitnajai, antsu pengké natsaamatsjai. Cristo yaachita tusan nekau asan, tura niincha umiru asan, wikia nunaka nekajai. Nungka amukatin kinta jeatsaing, Cristo timiá kakaram asa, wína takatan surusmia nunaka tuke mash pengker waitruktinuitai.
13 Wi pengker nuikiartamu antuku asam, nuka kajinmatsuk metek nuikiartukta. Ameka Cristo Jesúsnau asam, ni nekasampita tusam chikich ainausha aneeta. 14 Yus ni nuikiartutirin amin suramsau asamtai, Yuse Wakani iin pujurtamji nuna kakarmarijai aints ainau pengker nuiniarta tajame.
15 Uchiru, Asia nungkanmaya ainau winaka mash ukurkiari. Figelosha, tura Hermógenescha wina ukurkiari. Amesha nusha nekaamame. 16-17 Wikia kársernum pujai, Onesíforo juni Romanam taa, natsantrutsuk ningki eatkinij wajau asa, winaka waittsuka inaituschamiayi. Tura wína waitkau asamtai, nintirun nukap waramtikrusmiayi. Tura asamtai Onesíforo wearinka Yus wait anentrati tajai. 18 Iikia Efesonam pujarin, nusha iin nukap yainmakmiaji. Amesha nuka nekame. Tura nungka amukatin kinta jeamtai, ii Apuri niincha wait anentrati tajai.


Levítico
1
Yus umirkatin chichaman akupkamuri
(Lev 4.27-31; 6.1-7, 20)
Nunia Yus Moisésan ataksha chicharak:
—Ami aintsrum ainau tawai tusam ujakta: Atum aneachmau tunau turakrumka, wina tunaarun Yus tsangkutrurat takurmeka tangku maataram. Tura sacerdote aneachmau tunau turinakka chipun maawarti. Tura chikich aints aneachmau tunau turakka uwijan maati. Tura nu tunaarintin ni tangkurinka maatsuk, ni uwejejai tangku muuken takas: Wina tunaarun pachisan ju tangkunka maatjai tu nintimratnuitai. Tu nintimias nunia ni tangkurin maatnuitai.
Turamtai sacerdote tangkun maa numpen juki, nunia tsaranchikin numpanam engkea tangku epeti pupuntrin jiru najanamun nu numpajai takastinuitai. Nunia tangku numpe ampirmaun tangku epeti wamketin ukartinuitai. Nunia tangku macharin epewartinuitai. Sacerdote nuna turinamtaikia, wikia nu aintsu tunaarin tsangkuratnuitjai, tawai tita.✡
Nunasha tajarme: Aints chikichan anangkuka nuka tunau wajawai. Tura chikichnau kasamuka nusha tunau wajawai. Tura asa ni kasamak jukimia nuna nangkamasang akiimiaktinuitai. Tura uwija uchirin nekas shiirman sumak sacerdotenam juki, Yus wina tunaarun tsangkutrurat tusa: "Pai, ju maata", titinuitai. Turamtai sacerdote Yusen sea umis: "Pai, yamaikia tunaarum tsangkuramuitme", titinuitai, —Yus Moisésan timiayi.
Yus sacerdote jimiaran maamuri
(Lev 10.1-15)
Aarónka uchiri Nadab tura Abiúsha sacerdote takatrin takasar, Yus turataram tichau waininayat, ningki nintimsar kungkutin keemakarmiayi. Tura Yus seati jeanam pachitsuk wayaachmin ainayat, ningki nintimsar wayaawaramtai, Yus jiin akuptuk nu jimia aintsun maamiayi. Tura mai jakaramtai, Moisés yachiin Aarónkan chicharak:
—Yus tímia nuka nuwaitai: Wini wininauka nekasar wina chichamrun miatrusarang umirkartinuitai. Tura mash aints ainau winaka: Ameketme kakarmam turutiartinuitai, —timiayi.
Tamati Aarónka weari ainau nu jakau namangken Yus seati jeanmaya jiikiar iwiarsarmiayi.
Nunia Yus Aarónkan chicharak:
—Atumka wina jearun wayaatasrum wakerakrumka, vinoka umurchamnawaitrume, tura kachascha umurchamnawaitrume. Jakairam tusan tajarme. Atumka ¿warí nekas pengkeraita? ¿tura warí nekas paseeta? tusaram nekaamnawaitrume. Tura ¿warí nekas umurminuita? tura ¿warí nekas umurchamnawaita? tusaram nekaamnawaitrume. Tu pujakrumka umirtuktin chichaman wi akupkamiaja nu Israel ainaun nuiniartaram, —Yus timiayi.
Nunia Moisés Aarónka uchirin ekerin Eleazar naartinun, nunia Itamar naartinun sacerdote takatrin takakmasarti tusa inaikiamiayi. Tura nu kampatam aints ainaun chicharak:
—Sacerdote ainautiram, atum trigo nekengmau Yusnau aa nu yuwamnawaitrume. Tura Yus susamu asamtai, tangku epetinam ayaamsaram nu yutaka yuwamnawaitrume. Turasha aints ainau Yusen maaketai tiartas tangkurin maawaramtai, atumsha tura atumi uchirisha tura atumi nawantrisha tangku netsepesha tura makuisha yuwamnawaitrume, —Moisés timiayi.
Nuwa uchin jureramtai Yus susatniun pachis nuikiartamu
(Lev 12.1-8)
Nunia Yus Moisésan chicharak:
—Nuwa uchin jurerka siete (7) kinta wina jearun waaitsuk ni jeen pujustinuitai. Antsu siete (7) kinta nangkamaramtai, uchi nuwapchirin charutkartinuitai.✡
Nunia uwija uchirin kichik musachrinun sumak wina surustinuitai. Tura kuikiari jeachmataikia, nuwa aishmangkun tura nuwachincha jurerka, kayuk suwen jimiaran surustinuitai. Tura kayuk suwe atsamtaikia, yapangman jimiaran surustinuitai, —Yus timiayi.✡
Kuchaprinun pachis nuikiartamu
(Lev 13.45, 46; 14.3-13)
Nunia Yus Moisésan chicharak:
—Aints kuchaprintin yakta aarin ningki pujustinuitai. Tura aints winamtai, yapiin nukumak: "Kuchaprinuitjai" tusa untsumkatnuitai. Tura chikich aints wina takarsacharti tusa ningki pujustinuitai. Tura kuchaprintin tsaar, sacerdotenam we namangken inakmastinuitai. Turamtai sacerdote nu aintsu namangken kuchaprinchau wainkangka, nu aintska chingkin jimiaran itatnuitai. Tura sacerdote kichik chingkin chingnanam engkea nunia maa, nunia chikichan achik maatsuk numpanam engkea, nujai kuchaprinunam peashratnuitai. Tura kuchaprinun: Yamaikia pengker wajasume titinuitai. Nunia nu chingkinka maatsuk akupkatnuitai.✡
Nunia kuchaprintin ni tarachrin nijar, nunia namangkencha nijar, nunia muuken awamar susurincha awartinuitai. Nunia ataksha yaktanam pujustinuitai. Nunia siete (7) kinta nangkamaramtai, uwija uchiri aishmang jimiaran nunia uwija nuwari kichik nekas shiirman wina surustas sacerdotenam itatnuitai. Turamtai ni tunaari amatikia mash tsangkuratnuitjai, —Yus timiayi.
Tunau tsangkuratin kinta pachis nuikiartamu
(Lev 16.1-30)
Aarónka uchiri mai jakaru asaramtai, Yus Moisésan chicharak:
—Yus tawai tusam yachim Aarón ujakta: Wi pujamurun tarach najanamunam pachitskeka wayaachminuitme. Antsu musachjai metek aya kichik kintak wayaamnawaitme. Nu kintaka Israel ainau tunaari tsangkuratin kinta atinuitai.
Nu kinta jeamtai, Aarón ni namangken tenap nijartinuitai. Nunia entsati pujun entsartinuitai. Nunia ni tunaarin tsangkutrurat tusa, tura ni uchiri tunaarincha tsangkurat tusa, uwija uchirin itaa maatnuitai. Tura nuna numpe juki, wina Nekas Pengker Pujamurun wayaatnuitai. Tura waya wina ayamtairun peashmartinuitai.✡
Tura kungkutincha juki, Nekas Pengker Pujamurun waya kungkutin epeatnuitai. Jakai tusa nunaka turatnuitai. Nunia aanum jiinkiamtai, aints ainau: Wina tunaarun tsangkutrurat tusar chipun jimiaran itaartinuitai. Turinamtai Aarón kichik chipun achik maa, nuna numpen juki, wina Nekas Pengker Pujamurun waya, wina ayamtairun ataksha peashmartinuitai. Nunia ataksha jiinki, chikich chipu muuken mai uwejejai achik, Israel ainau tunaarin mash etserkatnuitai. Nu chipuka aintsu tunaarin mash sakarat tusa turatnuitai. Nuna turamtai chikich aints nu chipunka maatsuk juki aints atsamunam arák akupkatnuitai.
Nunia Aarón ataksha wina jearun waya, entsatirin aik, namangken nijar, chikich entsatin pakuichaun entsartinuitai. Nunia ni tunaarin tura Israel ainau tunaarincha sakartas tangku macharin epeatnuitai. Antsu waaka uchiri namangkenka tura chipu namangkencha epetsuk aya yaktanmaya jiikiar nuwaptuk, tura ijiintuk epewartinuitai. Tura aints tangku namangken epea, nunia ni entsatirin nijar, tura ni namangkencha nijaamar, nunia ataksha yaktanam waketkitnuitai. Tura nu aintska chipun arák jukimia nusha nunisang ni entsatirin nijar, tura ni namangkencha nijaamar, nunia yaktanam wayaatnuitai.
Ju chichamnasha akuptajrume: Musachjai metek nu kinta jeamtai, Israel ainautiram mash yutasha yutsuk tura takakmatsuk pujustaram. Tura chikich nungkanmaya ainau atumjai tsaniasar pujuinausha mash yutancha yutsuk tura takakmatsuk pujusarti. Nu kintaka aints ainau tunaarin tsangkuratin kinta asamtai nuka turataram, —Yus Moisésan timiayi.✡
Yus nuwan pachis chichaman Israel ainaun akuptukmauri
(Lev 18.1-30)
Nunia Yus ataksha Moisésan chicharak:
—Ami aintsrum ainau Yus tawai tusam ujakta: Wiitjai atumi Yusri. Atum Egipto nungkanam pujusrum Egiptonmaya ainau pasé turuwarmia nuka wainkamiarume nuka atumka turuwairap. Tura Canaán nungkanam pujustin asaram, nu nungkanmaya ainau turina nuka atumka nuimiarairap. Antsu wina chichamur antukrum wina akupamur umirtuktaram. Wi atumi Yusri asan tajarme. Wi chichaman akupaja nuka umirtuktaram. Aints wina chichamrun umirtak pujakka tuke pujustinuitai. Wi atumi Apuri asan, nunasha tajarme.
Aints kichkisha ni wearijai tepeschatnuitai. Wi atumi Apuri asan tajarme: Nukurmijai tepetsuk asataram. Atumi nukuri asamtai, nu turakrumka atumi apari pasé awajsatatrume. Tura atumi apari nuwarijai tepetsuk asataram. Nu turakrumka atumi apari nuwari asamtai, atumi apari pasé awajsatatrume.
Turasha atumi umajijai tepetsuk asataram. Atumi apari nawantri asamtai turuwairap. Tura atumi nukuri nawantri asamtai turuwairap.
Tura atumi tirangkijai tepesairap. Atumi uchiri nawantri asamtai turuwairap. Tura atumi nawantri jurermau asamtai turuwairap.
Tura atumi apari nuwari nawantri atumi umaji asamtai nujaingkia tepesairap. Atumi apari numpenia asamtai turuwairap.
Tura atumi apari umajijai tepesairap. Nuka atumi apachri numpenia asamtai nuka turachminuitrume. Tura atumi nukuri kaijai tepesairap. Nuka atumi nukuchri numpenia asamtai turachminuitrume.
Tura atumi jiichri nuwarijai tepesairap. Nuka atumi tsatsari asamtai turachminuitrume.
Tura atumi najatijai tepesairap. Nuka atumi uchiri nuwari asamtai turachminuitrume.
Tura atumi yachí nuwarijai tepesairap. Nuka atumi wajeri asamtai turachminuitrume. Atumi wajerijai tepakrumka, atumi yachí pasé awajsatnuitrume.
Tura nuwa nuwatkuram ni nawantrijai apatkairap. Tura nu nuwa tirangkijai tepesairap. Nuka nu nuwa numpenia akiinau asamtai turachminuitrume.
Tura atumi nuwari iwiaaku pujamtaikia, nuna kaingkia nuwatsuk asataram. Nuna kaingkia nuwatkau asakrumin, kaijai mai kajernain artinuitai.
Tura nuwa numpamtaikia tsaniasrum tepesairap.
Tura atumi irutkamuri nuwarijai tepesairap. Nu turakrumka pasé pujarme.
Tura chikich yus, Moloc tutain, Yuschau wainiatrum, atumi uchiri nu yus susatai tusaram kayurairap. Wi atumi Yusri asan tajarme.
Atumi nuwarijai teparme nunisrumka chikich aintsjaingkia mai aishmangtakka paseeka awajnaitsuk tepestaram.
Atumi nuwarijai teparme nunisrumka tangkujai tepesairap. Tura nuwa ainausha tangkujai tepeschartinuitai. Nuna turinakka pengké pasé ainawai.
Wi surimiaja nuka pengké turuwairap. Chikich nungkanmaya ainau nunaka turinawai. Nuna turinau asaramtai, nu aints ainaun ni nungkarinia jiiktinuitjai. Tura ni tunaarin pachisan nu aints ainaunka iniastatjai. Antsu atum Israela weari asaram, wina umirtuktin chichamka mash umirtuktaram. Tura atumjai tsaniasar pujuinausha nunisarang wina chichamrunka mash umirtukarti.
Turasha chikich nungkanmaya ainau pengké pasé aa nuna turina nuka pengké turuwairap. Atum ninu nungkarinka jeatsrumning, nu nungkanam pujuinauka nu pasé turutinka turin armiayi. Atumsha wainkataram. Atumka nu tunau turakrumningkia, wikia nu pasé aints ainaun ni nungkarinia jiiktatja nunisnak atumnasha nu nungkanmaya jiiktinuitjarme. Tura aints nu tunau ainia nuna turamtaikia, nu aintska jakati tusaram atumka maataram tajarme. Tura asan ataksha tajarme: Wina chichamur umirtuktaram. Tura chikich nungkanmaya ainau pasé turina nuka pengké turuwairap. Wi atumi Apuri asan nunasha tajarme, —Yus Moisésan timiayi.
Atum tunaarinchau ataram timiauri
(Lev 19.1-12, 15, 18; 20.10, 13; 24.14, 17)
Nunia Yus ataksha Moisésan chicharak:
—Yamaikia ataksha ami aintsrum ainau chicharkum: Yus tawai tusam ujakta. Wikia pengké tunaarinchau asamtai, atumsha nunisrumek tunaarinchau ataram.✡
Atumi aparisha tura atumi nukurisha umirin ataram.✡
Ayamtai kintati takakmatsuk asataram. Wikia atumi Yusri asan, nunasha tajarme.✡
Atumek nintimsaram, Yuschau wainiatrum chikich yus najankuram, wina Yusruitme tiirap. Tura pinakumraram tepesrumka nu yuska seairap.✡
Atum wina maaketai titasrum, warinchu surustasrum wakerakrumka, wi wakeraja nunisrumek turataram.✡
Juuktin kinta jeamtai, atum araa wearme nuka mashkia juukairap. Antsu kuikiartichu ainau tura chikich nungkanmaya ainausha wina ajarnia yuwaarti tusaram jumchiksha ampirtaram. Tura yurang uva tutai araarmeka, juuktin kinta jeamtai, kuikiartichu ainau tura chikich nungkanmaya ainausha uva juurmakarti tusaram jumchiksha ampirtaram.
Kasarnaikairap, tura waitruwairap.✡
Wina naar pachisrum: Yusjai tajai tiirap. Tu chichaakrumka winaka pengkerka awajtatsrume. Wi Yus asan nunasha tajarme.✡
Tura aintsu tunaari nekakrumka, kuikiartichu ainau tura apu ainausha metek ainawai, tu nintimsaram ni wait wajaktintri susataram. Tura tu awai tusaram tupnik etserkataram.
Atumin kajertaminamtaisha atumka yapaijtsuk asataram. Antsu atumi namangke anearme nunisrumek chikich ainausha aneetaram.✡
Aints chikicha nuwarijai tepamtaikia, aishmangsha tura nuwasha mai maataram.✡
Aints chikich aintsjai mai aishmangtak natsanpiaku aa nuna turuninamtaikia, mai timiá paseen turuninau asaramtai maatnuitai —Yus timiayi.✡
Nunia ataksha Moisésan chicharak:
—Israel ainau ujaakum nunasha tawai tita: Aints wina naarun pachis pasé chichauka kayajai tukuram maataram. Tura aints chikichan maamtaikia, nusha nunisang jakati tusaram maataram, —Yus Moisésan timiayi.✡
Fiesta ainaun pachis etserkamuri
(Lev 23.5-6, 10-17, 24, 27, 34, 42-43)
Nunia ataksha Yus Moisésan chicharak:
—Ame Israel ainau chicharkum: Paskua fiesta jeamtai, wina pengker awajtustasrum fiesta najanataram. Nu kintaka Egiptonmaya jiinkimuram nintimsaram pujustaram. Nu kintaka uwija uchiri maaram yuwataram. Nunia siete (7) kinta wina pengker nintimtursatasrum pang pachimrachmau yuwataram.✡
Tura atumka chikich nungkan wi inaktustinuitjarme nuni jearam, trigo araataram. Tura nu juukrumka, eemkaram juwaarme nuka wina surustaram.
Tura Paskua fiesta inangkarum nunia siete (7) seman nangkamaramtai, juuktin fiesta najanataram. Tura pang najanatatrume nuka jimiarchik wina surustaram.
Tura chikich fiesta najankuram, mash iruntraram pupun pupuntruaram nu kintasha ayamsataram.✡
Nu nantutisha tunau tsangkuratin kinta jeamtai, yutsuk pujusrum: Wina tunaar tsangkutrurta turuttiaram. Nu nantutisha chikich fiesta inangkakrum wina pengker awajtustasrum aakmakrum siete (7) kinta aanum kanurtaram. Tura atumi uchirisha nuiniakrum: Yus iinka Egipto nungkanmaya jiirmakmiaji nuni aanum aakmakmaunum kanurmiaji titaram. Wi atumi Yusri asan nunasha tajarme, —Yus Moisésan timiayi.
Olivo macharin tura pangkan pachis etserkamuri
(Lev 24.1-3, 5-6)
Nunia Yus Moisésan ataksha chicharak:
—Israel ainau ujaakum: Olivo machari wina jearun itataram, tawai tita. Wina jearun numia tumau kuri tsutsaku waja nuni sacerdote ainau kintajai metek olivo macharin yararar, ikiajniatsuk tuke keemakarti tusar wainkartinuitai. Tura semanjai metek sacerdote ainau ayamtai kintati inaktustin pangkan doce (12) yamarman najaninak, nunia arutchin yuwartinuitai, —Yus timiayi.✡
Yus aints ainaun pengker awajsatniurin tura pasé awajsatniurincha pachis nuikiartukmauri
(Lev 26.3-46)
Nunia Yus Moisésan chicharak:
—Wikia atumi Yusri asan, ju chichamnasha akuptajrume. Wi atumin chichaman akuptajrume nu umirkurminkia, wikia atumin nekasan pengker awajsatnuitjarme. Tura yumin nungkan chuprat tusan akupkatnuitjai. Wi turamtai atum árak araakrum nukap juuktinuitrume. Tura numi ainausha nukap nerekartinuitai. Tura asaramtai atumka tsukamtsuk angkan pujustinuitrume. Tura angkan pujusrum pachim ainausha wainkashtinuitrume. Tura maaniamusha wainkashtinuitrume. Tura maaniamu amatikia, atumi nemase papeekrum nepetkatnuitrume. Tura asakrumin wikia atumjai tsaniasan tuke pujustinuitjai. Tura atumi Yusri asamtai, atumsha wina aintsur wajastinuitrume.✡
Antsu wina chichamur umirtutsuk pujakrumningkia, wikia atumin wait wajaktiniun nekas shamrumtin ainia nuna akuptuktinuitjarme. Nuniasha sungkuran, nunia tsuwemuncha, nunia najaimiamuncha akuptuktinuitjarme. Atumi ajari araamu waininayat, atumi nemase ainau atumi arakrin yuwartinuitai, tura atumin nepetamkartinuitai. Tura atumin kajertaminak pujuinauka atumin papeetmakartinuitai. Nuniasha yumi jiturchat tusan surimkatnuitjai.
Tura asamtai atumi ajari nangkamrum takakmastinuitrume. Tura araayatrum juukchatnuitrume. Tura numi nerengka akakchatnuitrume. Tura wina tuke umirtut nakitakrumningkia, pachim ainau atumi uchiri yuwarti tusan akuptuktinuitjarme. Wi turamtai atumi tangkurincha amukartinuitai. Nunia sungkurjai tura tsukajaisha wait wajaktinuitrume. Tura nukap tsukamau asaram, atumi uchirisha yuwatnuitrume. Tura asakrumin atumi nemase ainau atumi nungkarin mesrarti tusan akupkatnuitjai. Wi turamtai atumi nemase ainau ni nungkarin atumin juramkiartinuitai. Tura juramkiaramtai nuni jakatnuitrume.
Antsu atumka: Wikia tunaawitjai tusaram, atumi tunaari tura atumi juuntri tunaarisha ujaakrum, tura nekasrum inaisakrumningkia, wi atumi juuntri Jacobon, tura Isaacan, tura Abrahaman timiaja nuna nintimsan, atum chikich nungkanam pujarmin wainiatun kajinmakchatnuitjarme. Wi atumi Yusri asan, tura atumi Apuri asan, atumin Egiptonmaya jiikin atumin timiajrume nunaka miatrusnak umiktinuitjai, nunasha tajarme, —Yus timiayi.
Yus mura Sinaí tutainum Moisésan chichaman tu ujakmiayi.


Pablo Gálatas Ainaun Papin Akuptukmauri
1
Chicham akuptukmauri
1 Wiitjai Pabloitjai. Aints ainau: Wína chichamur etserkata tusarka akuptukcharmiayi. Tura Yus chikich aintsun akatak: Pablo wína chichamrun etserin ati tusam inaikiata tusangka, wínaka akuptukchamiayi. Antsu ii Apaachiri Yus ni Uchiri Jesucriston jakamunmaya inankimia nu: Wína chichamur etserin ata tusa akuptukmiayi. 2 Cristonu ainau wijai iruntrar pujuinausha Galacia nungkanam Cristonu ainautirmin chichaman akupturminawai. 3 Ii Apaachiri Yus ii Apuri Jesucristojai wait anentraminak atumin pengker awajtamsarti tusan, tura angkan pengker pujustinasha suramsarti tusan seatjarme. 4 Ii Apaachiri Yuska nuna wakerau asa, junia nungkanmaya ainau tunau turamun inaisarat tusa, iin uwemtikramratas ni Uchirin akupturmaku asamtai, Cristo ii tunaarin sakturmartas jarutramkamiaji.✡ 1 Tim 2.5-6 5 Tura asamtai Yuska juuntapita tusar tuke maaketai tiarmi. Tu ati.
Chikich uwemratin chichamka atsawai
6-7 Maj ¿atumka nekasrumek kakarmachu Yus umirat inaisarum? Cristo iin timiá anenmau asamtai, Yus wína aintsur ataram tusa, atumin eatmaku wainiatrum, tura chikich uwemratin chicham atsau wainiatrum, chikich aints atumin tarutmiar, Cristonam uwemratin chichaman yapajiawartas wakerinau wainiatrum, atumka nangkamrum: Nu chichaman umirkunka uwemratatjapi tarume. 8 Antsu wikia tajarme: Iikia uwemratin chicham Cristo pachisrum etserkataram, Yus turamin wainiatur yapajiar etserkurningkia, Yus iinka wait wajaktiniun suramsatnuitji. Tura Yuse awemamurisha Yusnum uwemratin chichaman ii etsermiaji nuna yapajiawar etserinakka nusha nunisarang wiasmamkartin ainawai. 9 Yaanchuik atumin timiajrume nuna ataksha nunisnak tajarme. Aints atumin anangkramawartas chikich uwemratin chicham iikia etserkachmiaji nuna etserinakka wiasmamkartin ainawai.
10 Wikia nuna takun, aints ainau wína pengker nintimtursarat tusanka nunaka tatsujai, antsu winaka Yus pengker nintimtursati tusan nunaka tajai. Antsu aints ainaun pengker awajsatasnaka nunaka tatsujai. Antsu aints ainau wína pengker awajtusarat tusan nuna takunka, Cristo inatiringkia achainjai.
¿Pablo itiur Yuse chichame etserin wajasmiayi?
11 Yatsur ainautiram umaarutirmesha, Cristonam uwemratin chichaman wi etserja nuka aintsu chichamenchuitai. Nu nekaataram tusan tajarme. 12 Aints ainauka nu uwemratin chichamnaka ujatkacharmiayi. Tura nu chichamnaka aints ainauka nuiturcharmiayi. Antsu Jesucristo wína wantinturkau asa, nu chicham etserkata tusa nekamtikruamiayi.✡ Ef 3.3
13 Tura wi yaanchuik itiur pujuyaja nuka antukmiarume. Tura judío umirkatin chichaman miatrusnak umirkataj tusan, wikia Cristo aintsri ainaun tuke kajerakun, tura mash amuktasan wakerakun, miatrusnak wait wajaktiniun suyaja nuka antukmiarume.✡ Hech 8.1-4; 22.4-5; 26.9-11 14 Tura wína wear ainau wijai metek yaanchuik ii juuntri timiauri nuimiaru ainau nuna nangkamasnak miatrusnak umirnuyajai. 15 Tura wikia akiintsain, Yus wait anentrak wína eatkau asa: 16 Wina Uchir itiur awa tusa, paan nekamtikruau asa: Judíochu ainamunam uwemratin chicham wína pachitsam etserkata tusa akuptuku asamtai, wikia chikich ainaun warinak etserkaintaj tutsuk, nunaka inintrutsuk pujuyajai.✡ Hech 9.3-6 17 Tura wína eemkar Cristo nuiniatiri armia nuna chichamen nekaatasnaka Jerusalénnumka wechamiajai. Antsu Arabia nungkanam aints atsamunam Cristo chichamen nintimratasan wemiajai. Nunia waketkin ataksha Damasco yaktanam tamiajai.
18 Nunia kampatam musach nangkamaramtai, Pedron jiistasan wemiajai. Tura Jerusalénnum jean, nuni Pedrojai jimia tuming pujusmiajai.✡ Hech 9.26-30 19 Tura ii Apuri yachiin Santiagoncha wainkamiajai. Antsu Cristo nuiniatiri chikich ainaunka wainkachmiajai. 20 Wi aarja juka nekasaintai. Yusjai tajai. Waitchawaitai.
21 Nunia Siria nungkanmasha, tura Cilicia nungkanmasha wemiajai. 22 Antsu Cristonu ainau Judea nungkanam pujuinauka winaka waitkacharmiayi. 23 Antsu wína pachitsar chichaman antukar: "Yaanchuik Cristonu ainautin wait wajaktiniun suramnuyaji nunaka inais, iin yaanchuik amutmaktas wakerinutiat, yamaikia Cristonam uwemratin chichaman etserak wekaawai", tiarmiayi. 24 Tura asar wina pachitsar: Yuska juuntapita tiarmiayi.


Sofonías
1
Yuse chichame etserin Sofonías naartin aarmauri
(Sof 1.4-6; 2.1-13)
Josías Judá nungkanam apu pujai, Yus Sofoníasan ju chicham aarta tusa akupkamiayi:
—Yus tawai tusam aints ainau ujakta: Wikia aints ainaun: Winaka ameketme Yusem turutsuk antsu ni yusrin ningki najanamun seaina nunaka mash amuktatjai. Aints ainau: Nuka ii yusrintai tinau asaramtai, Judá nungkanam pujuinaun tura Jerusalén yaktanam pujuinauncha mash tura tangkurincha mash amuktatjai.
Tura wina umirtutsuk pujuinaun tura wina seattsuk pujuinauncha mash amuktatjai, Yus tawai tusam etserkata, —Sofonías tusa aarmiayi.
Tura ataksha chichaman aak:
—Atum tunau natsaamtsuk takau ainautiram mash iruntrataram. Tura Yus atumin kajertamak atum amukai tusaram, atumi tunaari inaisataram. Antsu jampechu nintintin ainautiram, Yuse chichame umirkuram, tuke Yuse wakeramuri najanataram. Tura jampechu asaram, pengker aa nuke turataram. Turakrumningkia atumin kajerkashtinuitjarme. Wi yaimkamtai, Judá nungkanmaya ampintrau ainautiram, Canaán nungkanam waketkiram atumi uwijari ataksha wainkuram kashi ayamsatnuitrume. Antsu Moab nungkanam pujuinausha tura Amón nungkanam pujuinausha wina aintsur ainaun wishikraru asaramtai nunasha mash amuktinuitjai. Tura ni yaktari Sodoma yaktaya nunisarang, tura Gomorra yaktaya nunisarang itarak artinuitai. Wi Yus asan tura timiá kakaram asan nunasha tajarme,
—Yus tusa Sofoníasan ju chichaman aamtikramiayi.


Amós
1
Yuse chichame etserin Amós naartin aarmauri
(Am 1.1—2.6; 5.20-27)
Aints Amós naartin Judá nungkanam pujú uwija wainuyayi. Tura Belén yaktajai patasang pujuyayi. Tura Yus wakerau asa, nu aintsnaka Israel ainaun tura Judá nungkanam pujuinauncha wina chichamrun etserkat tusa akupkamiayi. Tura Yus Amósan: Aints ainau tu ujakta tusa akupkamiayi. Tura Yus Amósan chicharak:
—Chikich nungkanmaya ainau atumin pasé awajtamsaru asaramtai, atumka wina aneetir asakrumin, wisha nu aints ainaun wait wajaktiniun susatnuitjai. Siria nungkanam pujuinauncha, tura filisteo ainauncha, tura Damasco yaktanam pujuinauncha, tura Gaza yaktanam pujuinauncha, tura Tiro yaktanam pujuinauncha, tura Edomnum pujuinauncha, tura Amónnum pujuinauncha, tura Moabnum pujuinauncha mash wait wajakartiniun akuptukartinuitjai.✡ Mat 11.21-22; Luc 10.13-14
Israel ainau wait wajaktintri jeatak wajasi
(Am 8.4-12)
Ataksha Amós Israel ainaun chichaman aar akuptak:
—Kuikiartin ainautiram, ju chicham antuktaram. Atum jaimiasar pujuinau inau ainautirmin, tura kuikiartichu ainau kasarin ainautirmincha atumin ju chichaman aatjarme. Atumi wariri suruktasrum ¿warutik fiesta at? tu nintimu wearme. Nunia ii arakri akik suruktincha, tura mermari tenap nekapmatsuk anangmar suruktincha ¿tura ayamtai kintasha warutik nangkamartinui? tu nintimsaram puju wearme. Kuikiartichu ainau kuikiari ai jumchik au wainiatrum mash juruktai tu nintimsaram pujarme. Tura kuikiartichu ainau ni tumaashrin akiimiaktatkamawar tujintinamtaikia, aints sapatun sumawa nunisrumek atumsha aints sumakmi, tu nintimsaram pujarme. Nuniasha trigo paseeri sumamtikiami tu nintimsaram pujarme.
Tu nintimu asakrumin Yus atumin nunasha turamrume: Wikia Jacobo Yusri asan, nekasan tajarme: Kuikiartichu ainau pasé awaju wearme nunaka pengké kajinmakchatnuitjai. Atum nu turau asakrumin, ¿atumi nungkarin pujuinau juutsuk pujusartinkai? ¿Tura nungka muchitkashtinkai? Entsa Nilo tutai tamparawa nunisang nungkasha muchiktinuitai.
Yus atumin nunasha turamrume: Nungka muchiktin kinta jeamtai, tsaa tupin au wainiatun, tsaa tsantrashti tusan uuktatjai. Tura tsawai au wainiatun tee wasatatjai.
Atumi fiestarincha jakmarar juutinamu ati tusan yapajiatnuitjai. Tura atumi anentincha jakmarar juutinamu ati tusan yapajiatnuitjai. Tura mash aints ainau jakmarar entsatin entsararti tusan nintimtikrartinuitjai. Tura timiá wait wajakartin asar, muukencha awamrarat tusan nintimtikrartinuitjai. Wi turamtai aints uchirin kichik aun jakrawa nunisarang juutiartinuitai. Tura ni fiestarin wake mesekar inangkarartinuitai.
Yus atumin nunasha turamrume: Nukap arusan tsukancha nungkanam akupkatnuitjai. Nunia kitaknasha nunisnak akupkatnuitjai. Antsu pengke yutancha pachisnaka nunaka tatsujrume. Antsu wi taja nunaka wina chichamrun antukchartinun pachisan nunaka tajarme. Mash aints ainau waakar wekainawa nunisarang wina chichamrun eakartinuitai. Tura chikich ainausha juun entsa yantamenia jiinkiar, chikich juun entsa yantamen Yuse chichame wainkami tusar weartinuitai. Tura tsaa taakmanumaninia jiinkiar tsaa jeamunmanini weartinuitai. Tuminayatang wina chichamrunka wainkachartinuitai, Yus atumin turamrume.
✡^ Mat 11.21-22; Luc 10.13-14


Isaías
1
Yuse chichame etserin Isaías naartinu aarmauri
(Isa 1.1-6, 11-13, 18-20)
Yus aints Isaías naartiniun: Judá nungkanam wina chichamur etserin ata tusa akatar akupkamiayi. Tura Uzías tura Jotam tura Acaz tura Ezequías Judá apuri pujuinamunam Isaías Yuse chichamen etserin ayayi. Tura aints ainaun chicharak:
—Yus ta nu antuktaram: Atumka wina uchiruitrume. Wikia atumin tsakatmarmiajrume. Tura wainiatrum yamaikia winaka umirtut nakitrarme. Waaka ainau nintimrataram. Waaka ainau nurinuri yáki tusar nekainawai. Burro ainausha ni kanutiri tuki tusar nekainawai. Antsu atumka wina aintsur ayatrum, winaka yáki tusarmeka nintimturtsurme. Tura asaram wina chichamur anturtutsuk pujarme. Atumka tunaarintin asaram, atumi Yusri umirat kajinmarme, —timiayi.
Nunia Yus Isaíasan tawai tita tusa akupkamiayi. Nu chichamka nuwaitai:
—Aints ainautiram anturtuktaram. ¿Atumi tangkuri wina surustasrum epearme nuka waruka aitkarme? Atumi tunaari inait nakitakrumka nangkamrum turarme. Tura asakrumin nuka inaisataram tajarme. Antsu wina seatkurminkia, wikia atumi tunaarin japiratnuitjarme. Atumi tunaari untsuri au wainiatun, wikia tsangkuratnuitjarme. Tura atumin pengker awajsatnuitjarme. Antsu atumi tunaari inait nakitakrumningkia, tura wi tajarme nu umirat nakitakrumningkia, wikia Yus asan, atumi nemase ainaun atumin akuptuktinuitjarme. Wi turamtai atumi nemase tarutramiar mantamawartinuitai.
Antsu aints ni tunaarin inaisar, wini wininauka uwemrartin ainawai. Antsu ni tunaurin inaitan nakitin ainauka: Yainkata turutsuk pujuinauka jakartin ainawai, —Yus tawai, Isaías timiayi.
Yus: Angkan pujustinun susatnuitjai timiauri
(Isa 2.1-10)
Nunia Yus ataksha Isaíasan Judá nungkanam pujuinaun pachis, tura Jerusalénnum pujuinauncha pachis chikich chichamnasha akuptukmiayi. Tura chichaak:
—Nungka amuamunam Jerusalén yakat chikich yakat ainaun nangkamasang juun atinuitai. Tura wina jearka chikich jea ainau nangkamasang timiá juun atinuitai. Tura asamtai untsuri nungkanmaya ainau winiartinuitai. Tura chichainak: Jerusalénnum Israela Yusri jeen weartai. Tura nuni jear Yus ningki ni umirkatin chichaman iin nuitamrati tiartinuitai. Yus Jerusalénnum aints ainaun mash inartin asamtai tu chichasartinuitai. Turinamtai mesetnasha mash inaisartinuitai, —Yus timiayi.
Nunia Isaías ataksha aints ainaun chicharak:
—Jacobo weari ainautiram wainkataram. Atumka Yuska seatsuk Yuschau wainiatrum atumi yusri nakumkamuri pengker awaju asakrumin, Yus atumin ajaprama ukurmakmiarume. Tura atumin wait wajaktiniun suramsatin kinta jeamtai, atumsha nangkamrum: Yus waitkai tusaram waanam wayaatnuitrume. Antsu Yus umirat nakitrau asaram, tuuka uwemrashtinuitrume, —Isaías timiayi.✡
Isaíasan Yus untsukmauri
(Isa 6.1-13)
Nunia Isaías ataksha chichaman aarmiayi. Nu chichamka nuwaitai:
Apu Uzías jakamtai, nu musach wi karanma nunisnak Yusen keemtai juunnum tura shiirmanam ketun wainkamiajai. Tura entsatiri timiá saram asa, Yus seati juun jean netkaun wainkamiajai. Tura nanamtin ainaun jiiya tumau kapainaun wainkan, nunia kichik kichik nanamtinu nanape seis (6) aun wainkamiajai. Tura jimia nanapejai yapiin nukukar, tura jimia nanapejai nawen nukukar, chikich jimia nanapejai nanamiarmiayi. Tura chichainak:
—Yus nekas pengkeraitai. Mash nungka ainamunam pujau asa, Yus nekas juuntaitai, —tinamtai uuya tumau Yus seati juun jea waitiri ainaun peakmiayi. Turamtai mukunit Yus seati juun jean netkamiayi.✡
Turamtai wi nintimsan:
—Chaj, wikia shamajai. Wikia chikich aints ainaujai metek tunau chichamtinuitjai, tura chikich tunau chichamtin ainaujai tsaniasan pujajai. Tura yamaikia Yus timiá kakarman wainkau asan jakatatjapi, —timiajai.
Nuniasha kichik nanamtin nanaaki winaun wainkamiajai. Nuka Yusnum kungkuti epetinmaya kayiin keaun juki, nujai wina jangkerun takartusmiayi. Tura wina chichartak:
—Jiisia, jujaingkia ami wenemin takasjai. Tura asamtai tunaarum yamaikia sakarmawaitai, —Yuse awemamuri turutun antukmiajai. Tura chichaman antukmiaja nuka nuwaitai:
—¿Yáki wina chichamrun etserin ain? ¿Yanak akupkaintaj? —Yus tamati wi nuna antukan ayaakun:
—Apuru, wina akuptukta. Wikia wetasan wakerajai, —timiajai.
Wi tamati Yus wina chichartak:
—Ayu weta, tura nu aints ainau jiisam chicharkarta. Atumka paan antayatrumek antukchatnuitrume. Tura paan wainmatcha wainmayatrumek nekaashtinuitrume. Atumka katsuram nintintin asaram, tura atumi kuwishi epekua nunisrumek pujau asaram, antuktatkamaram tujintarme. Tura atum wainmichua nunisrumek pujau asaram, paan wainmaktatkamaram tujintarme. Tu ainiachkurmeka paan nekaamnawaitrume, tura nekasrum antukminuitrume. Tura atumi nintijai paan nintimsaram atumi tunaari inaisakrumningkia uwemtikratnuitjarme, tawai tusam ujakarta, —Yus turutmiayi.✡
Yus turutmati wikia ayaakun:
—Apuru ¿warutik tunaarincha inaisarat? —tu iniam Yus airak:
—Ni tunaarin inaitan nakitinau asaramtai, ni yaktari ainaun mesturtinuitjai. Turamtai ni aintsri ainausha mengkakartinuitai. Tura ni ajari saak wajasartinuitai. Tura ju nungkanam pujuinaunka mash jiikiartinuitjai. Antsu nukap arusar jumchik aints juni waketkiartinuitai. Aints numia tumau ainawai. Aints numin charukamtai, aya nantujeng wainkatnuitai. Antsu nantujenia ataksha tsapaitnuitai, —Yus turutun antukmiajai.
Yus apu Acazan chichaman akuptukmauri
(Isa 7.1-14)
Acaz Judá nungkanam apu pujai, Siria apuri tura Israela apuri ni suntari ainaujai mash iruntrar Jerusalén yaktan mesrartas tariarmiayi. Turinamtai apu Acaz ni aintsri ainaujai mash shaminak kurarainamtai Yus Isaíasan apu Acaznum akupkamiayi. Tura Yus akupkamu asa, Isaías jeari Acazan chicharak:
—Apu Acaza, Yus amin turamui: Wainkata, antsu shamkaip. Nu jimiar apu winina nuka aminka nepetamkachartinuitai. Wikia nekasan tajame: Yus ningki nintimias wainchati takatan turatnuitai. Nuwa aintsjai tumichu japruktinuitai. Tura asa uchin jurertinuitai, tura uchin Emanuel inaikiatnuitai. (Nuka ii chichamejaingkia Yus iijai pujawai taku tawai.) Yus turamui, —Isaías timiayi.✡
Mesíasa akiinatniurin pachis etserkamuri
(Isa 9.1-2, 6-7)
Nunia Isaías ataksha Yuse chichamen aar:
—Nu nangkamtaik Zabulón nungkanam tura Neftalí nungkanam teenam pujuarmia nuka tuuka pujuschartin ainawai. Antsu nukap arusar juun kucha yantamen, Jordán entsa majin nangkamak tura juun entsanam jeatak Israelchau ainau pujuinamunam nu aints ainau tunau asar, teenam pujuinawa nunisarang pujuu armiayi. Tura yamaikia uwemratin chichaman antukar, aints paaniun waininawa nunisarang pujusarmiayi, —tu aarmawaitai.✡
Nunia ataksha Isaías chichaman aak:
—Uchikia iin akiinturmatnuitji. Tura mash nungkanmaya aints ainautin inatmartinuitji. Niinu naaringkia nuwaitai: Wainchati Takatan Takau, tura Mash Nekau, tura Yus Timiá Kakaram, tura Ii Apaachiri Tuke Pujuya Nu, tura Angkan Pujustinu Apuri, ni naaringkia nuwaitai. Ii apuri David ni aintsri ainaun inarmia nunisang tuke inaitsuk aints ainautin inatmartinuitji. Tura ni aintsri inartinka tuke nangkankashtinuitai, —tu aarmawaitai.✡
Yus Satanásan pachis chichasmauri
(Isa 14.12-15)
Nunia Isaías ataksha tu aarmiayi:
Yus Satanásan chicharak:
—Angkuajiya, ¿amesha nayaimpinmaya itiur ayaarmiame? ¿Tura nayaimpinmayasha itiur nungkanam ujuarmawaitme? Ametme mash nungkanam pujuinau mesratnium. Amek nintimtumasam: Wikia nayaimpinam wakatasan wakerajai. Tura nayaimpinam yaa ainau nangkamasnak yakí wina keemtairun puusatasan wakerajai. Tura Yus puja nuni keemsatasan wakerajai. Tura mukuntiun nangkaikin yakí wakatasan wakerajai. Tura Apu Yus yakí puja nujai metek juun wajastasan wakerajai, tu nintimin amining, waa jiitamranam amin ajunmarartin ainawai, —Yus Satanásan timiayi.✡
Aints nupaaya nunisarang ainawai
(Isa 40.3-8)
Nunia Isaías ataksha tu aarmiayi:
—Aints numi atsamunam taa kakar chichaak: Aints ainau apu wekaasatniun jintan tupin iwiarina nunisrumek atumi ninti iwiarataram. Jinta wake amatisha, nungkan yaruakar pakamina nunisrumek atumi nintisha iwiarataram. Tura mura ainauncha yumpuarar pakamina nunisrumek turataram. Nunia Yus mash nungkanmaya ainaun uwemtikratniun akupkatnuitai, Yus tawai, —Isaías tu aarmiayi.✡
Nunia Isaías chikich chichaman antukmiayi. Nu chichamka nuwaitai:
—Untsumkata, —Yus tama nuna antuk Isaías ayaak:
—¿Warinak untsumkataj? —timiayi. Tu iniam Yus chicharak:
—Aints mash nupaaya nunisarang ainawai. Aints miajuitjai tinayat, yangkura nunisarang ainawai. Antsu nupaasha tura yangkursha minar mengkainiayi. Antsu chichamruka pengké mengkakashtinuitai, tawai tita, —Yus timiayi.✡
Kakaichau ainaunka Yus kakamtikui timiauri
(Isa 40.21-31)
¿Atumka nekaachmakuram, nuniasha antukchamkuram? ¿Nu nangkamtaik amia nunaka atumin ujatmakcharmaka? ¿Tura nungka itiur najanaruita tusarmeka nintimrachmakuram? Yus nungkan najanamia nuka nayaimpinam pujawai. Tura asa ju nungkanam pujuinautinka manchia tumau jiirmaji. Tura asamtai juun ainauncha tura apu ju nungkanam pujuinauncha mengkaktinuitai. Apu ainauka árak yamai arakmawa nunisarang ainawai. Yus nasen akupamtai, árak yamai arakmau ainauka minarar jajatinawai. Tura kaaramtai nasesha nu araknaka juwawai. Apu ainauka timiá kakaram ainayat, árak yamai arakmawa nunisarang mengkakartin ainawai.
Yus nekas tunaarinchau aa nuka iin ininmak: Atumka wina pachitsaram ¿Yuska wariya tumawaita tusaram itiur nintimrume? iin turamji. Atumka pangkairam nayaim jiistaram. ¿Ya nuna mash najanamia? Yuska yaa ainau auni keemsarti tusa mash kentsamiayi. Tura yaa naarincha mash nekawai. Ni kakarmari mianu asamtai, yaa ainau mash niincha umirinak nuni tuke ketinawai.
Israel ainautiram, Jacobo weari asaram, atumka Yus pachisrum chichaakrum: Ii Apuri winaka nintimturtsuk pujawai, turasha wi itiurkachminnum pujaisha, winasha nintimturtsuk pujawai. ¿Waruka tuusha chichaarme? ¿Atumka nekatsrumek? ¿Tura antukchamkuram? Ii Apuringkia Yus asa tuke nintipitai. Tura tuke pimpitsuk takakmaksha yaweatsui. Tura aints pimpir pujaunaka kakamtikui, tura kakaichau ainauncha ni kakarmarincha suawai.
Natsa ainausha timiá kakaram ainayat, pimpirar ayaararminuitai. Antsu Yusen nintimsar pujuinaunka, Yuska tuke kakaram wajasarti tusa, ni nintin kakamtikui. Tura Niin nintimsar pujuinaunka, kukui pimpitsuk yakí nanaminawa nunisarang kiakaartinuitai. Turamtai pimpitsuk Yusen umirkartinuitai, tura yawetsuk Yusen nemarsartinuitai.
Yus: Iijai iruntrar chichasmi timiauri
(Isa 41.1-4)
Yus mash nungkanmaya ainautin chichartamak:
—Mash nungkanmaya ainautirmesha yamaikia atumi ninti kakamtikrataram. Tura iijai iruntrar chichasmi tusaram wini winitaram. Watska, yamaikia wikia iniastatjarme. Tura atum nekakrumka airkataram. ¿Apu mash nungkanmaya ainaun nepetea nuna yaa apuna tsaa taakmaunum mash nungkanmaya ainaun nepetkati tusasha kakarmarincha susamia? Tura mash nungkanmaya ainauncha papeek ninu nungkarincha kakarmachu atankiti tusasha ¿yaachia nu apunka nintimtikramia? ¿Yaki aitkaya tusaram nekarmek? ¿Yaachia aintsun najantsaing ni turuatniuri tu ati tusasha wakerukia? Wikia Yus asan, nu apunka nintimtikramiajai. Tura Yus asan nu nangkamtaik tuke pujuyaja nuwaitjai. Tura nungka amuamunmasha tuke mash inartatja nuwaitjai, —Yus iin turamji.✡
Yus: shamtsuk pujustaram timiauri
(Isa 41.8-14)
Israel ainautiram, atumka wina inatir ainiarme. Atum Jacobo weari asakrumin atumin eakmiajrume. Atumka wina amikru Abrahama wearintrume.✡
Wikia atumin arák pujarmining: Winar ataram tusan untsukmiajrume. Tura asan wikia atumin: Wina inatiruitrume timiajrume. Tura wi atumin eaku asan atumnaka inaisachmiajrume. Wikia atumjai pujau asamtai, napchau nintimtsuk asataram. Tura atumi Yusri asamtai shamkairap. Tura tuke atumi Yusri asan yaingtatjarme. Tura wina untsur uwejrujai atumnasha tuke kakamtikratatjarme. Atumin nakitramin ainauka mash wake mesekar natsarartinuitai. Tura atumin kajertamin ainauka mash mengkakartin ainawai. Wikia atumi Yusri asan, tuke atumin wina untsur uwejrujaingkia kakamtikramiajrume. Tura asan atumin chicharkun: Shamtsuk asataram. Wi yaingtatjarme atumin tinu asamtai, atumin kajertamin ainau eakrumsha wainkashtinuitrume. Atumin mesetan najatramin ainauka aya atsawa nunisarang artinuitai.
Wi Yus asan tajarme: Israel ainautiram, Jacobo weari asaram, maachia nunisrumek kakaichau ayatrumek, tura jumchik ayatrumek shamkairap. Wikia atumi Yusri asan, tura pengké tunaarinchau asan, atumin uwemtikratnuitjarme, Yus tawai tusam aarta, —tama Isaías aarmiayi.
Aints ni yusrin ningki najaninaun pachis etserkamuri
(Isa 44.9-20)
Aints ningki nintimsar Yuschau waininayat ni yusri nakumkamurin nangkamiar najaninawai. Tura ni yusri nakumkamurin shiirman najaninayat nangkamiar najaninawai. Tura aints ainau ni yusri nakumkamurin: Ameketme Yusem tinauka wainmichua nunisarang ainawai. Tura nintinchau ainawai.
Watska, jiru takau nintimrarmi. Aints jirun tseermaun martichjai nekea nekeaka, ni kakarmarijai ni yusri nakumkamurin najanui. Tura kakarman takakmau asa yaparawai tura pimpiawai, tura umutsuk pujakka, kitamak kajinmak nungká ayaawai.
Nuniasha numi takakmin nintimrami: Numi juuntan charuk, nunia nekapmar, lápisjai ai at tusa tsentsar, nunia asiwijai aintsu nakumkamurin shiirman najanui. Nunia jean jeamak ni yusrin nuni pujui.
Nunia chikich aints numin nukap arusan charukmi tusa araawai. Turamtai Yus yumin akuptuk numin tsapamtikui. Tura awan kanu wakerakka, nunasha nukap tsakaramtai, charukmi tusa tenap wainui. Tura chikich numin charuk, chapuman nakak nu chapumjai jiin keemaktinuitai. Tura tsetsemak jiin yamaatnuitai. Tura yaparak jinum yutairin inaratnuitai. Tura numi ampintramurin achik, ni yusri nakumkamurin najanatnuitai. Tura nuna umis tikishmatar nu numichin seak: Wina yusur asam uwemtikrurta titinuitai.
Aints nuna turaka nekachu asa nintinchawaitai. Tura wainmichua tumawaitai. Nu numin charuk, japchirin chapuman najanak, jinum epea: Yuta yuwami tusa yutairin inarui. Nunia numi ampintramurin ni yusrin najana umis tikishmatui. Antsu aints wina yusruitme ta nuka aya numiapita tuuka nintimtsui. Nu aintska yuchati wainiat yukuun yuwawa nunisketai. Tura nu aintsu yusri numi najanamu asa Yuschawaitai. Nu aintska ningki anangmamui. Ni yusri numi najanamuka nu aintsun uwemtikratatkama pengké tujintawai. Tura wainiat nu aintska nintinchau asa: Aints ainau nuka Yusetai tinauka wait chichamrintin ainawai, tuuka nintimtsui. Yus tusa, Isaías ni aintsri ainaun ujakat tusa aamtikramiayi.✡
Mesíasa wait wajaktintrin pachis etserkamuri
(Isa 52.14—53.12)
Nunia ataksha Mesías ukunam tatinun pachis aints ainau yaanchuik wainkarmia nunisang Isaías nu chichaman aarti tusa Yus aamtikramiayi:
—Yuse inatiri yapiin awatinak pasé awajsarmiayi. Aints ainau chikich aintsu yapiin awatinak pasé awajina nuna nangkamasarang timiá pasé awajsarmiayi. Yuse inatiri mash nungkanmaya ainaun pengker awajsatas tau waininayat, aints ainau niin wainkar: Nu aintska pengkeraitai, tura nekas juuntaitai pengké ticharmiayi. Antsu nukap awatrarmiayi, tura wishikrarmiayi, tura pasé awajinam, nukap wait wajakmiayi. Tura asamtai aints ainautisha nu aintska jiitcha nakitmiaji.✡
Nekas ii pimpirmaurincha tura ii najaimiamurincha ningki jurutramkimiaji.✡
Antsu aints ainau niin awatrarti tura wishikrarti tusar, Yuska ningki nu wait wajaktinnaka tsangkatkamiayi tusar, iikia tu nintimsar pujusmiaji. Antsu ii Yusri umirat nakitau asakrin niinka ijuarmiayi. Tura ii tunau asakrin, niinka pasé awajsarmiayi. Iin angkan awajtamsatas ningki wait wajakmiayi. Tura iin uwemtikramratas tau waininayat, niin awatrar charu charu najanawarmiayi.✡
Iisha uwijaya nunisrik mash mengkakauyaji. Tura Yus umirat nakitau asar, iik nintimsarik aints waakar jintachu wekainawa nunisrik wekainuyaji. Tura wainiat Yus ii tunaarin ningki mash jukiti tusa, aints ainau niin pasé awajsarti tusa tsangkamkamiayi.✡
Tura uwijan maawartas juwina nunisarang niincha jukiarmiayi. Tura uwija uchiri ure awaam, juutsuk tepawa nunisang chichakchamiayi.
Niincha inatsaararmiayi, tura tunaarinchau waininayat wait wajaktiniun susarmiayi. Tura ju nungkanam pujau maamuncha ¿yaa ni wearing ayamrukat?✡
Antsu aints kichkisha ayamrukminka atsumiayi. Antsu tunaunaka pengké turachmiayi. Tura aintsnaka kichkisha pengké anangkachmiayi. Tura waininayat awatrar: Iwiaakuka pujuschati tusar, nuniasha tunau aints ainaujai jakati tiarmiayi. Tura jakamtai, aints kuikiartinu iwiartairin iwiarsarti tusa Yus wakerimiayi.✡
Antsu ii tunaari akiimiakat tusar maawaruitai, aints kichkisha ticharmiayi. Ningkia tunaun kichkisha turichu wainiat, tura wait chichaman kichkisha chichachu wainiat, Yus wait wajakti tusa tsangkamkamiayi. Tura asamtai pasé aints ainaujai maawarmiayi.✡
Tura asamtai chikich aints ainau: Nekas tunaawaitai tinau wainiat, untsuri aints ainauti tunaarin akiimiatramkatas wait wajakmiayi. Tura tunaarintin ainaun pachis Yusen seatmiayi.✡
Tura aints ainaun uwemtikratas jakau asa, uwemraru ainaun wainak: Maaketai titinuitai. Tura aintsu tunaarin untsuri sakaru asamtai, Yuse Inatiri nekas pengker aa nuka untsuri aintsun angkan awajsatnuitai. Tura asamtai Yus niin pachis: Nekas aints ainau inau atinuitai, Yus tusa ukunam atiniun Isaíasan aamtikramiayi.✡
Yus wini winitaram tusa chichaman akupkamuri
(Isa 55.1-13)
Nunia Yus ataksha nu chichamnasha Isaíasan aamtikramiayi.
Yus chichaak:
—Aints ainautiram, kitamawa nunisrumek pujau asaram, wini winitaram. Turaram yumi akikchau shikikrum juwarme nunisrumek pujut nangkankashtin akikchau aa nuna jukimi tusaram wini winitaram.✡
¿Waruka atumi kuikiari nangkamrumsha ajapu wearme? Wini winiram anturtuktaram. Turakrumningkia wikia atumi juuntri Davidtan timiaja nunaka miatrusnak umiktinuitjai. Tura asan chikich Apun akuptuktinuitjarme. Nuka mash aints ainaun nuiniartinuitai. Tura mash nungkanmaya ainaun untsuktinuitai. Turamtai wikia Yus asan, wi pengker awajsamu asar ampukiar wini winiartin ainawai. Tura asaramtai wina eatkaram wini winitaram. Wikia arakchichu pujau asamtai untsurkataram. Pasé aints ainausha ni tunau nintimtairinka kajinmakiar, wining waketkiarti. Wikia Yus asan, tunau ainaun wait anentran ni tunaarin mash tsangkuratnuitjai.
Nayaimpisha tura nungkasha metekchau ainawa nunisarang wina nintimtair atumi nintimtairijaingkia metekchau ainawai. Wikia nungkan chuprat tusan nayaimpinmaya yumincha tura michancha akupajai. Tura árak araamu tsapait tusan yumin akupajai. Wi wakerau asan, aints ainau arakan araawarti tusan, tura yutancha yuwaarti tusan yumincha akupajai.✡
Wina chichamrusha yumi jitawa nunisketai. Nangkamniaka wina chichamrunka akupatsjai. Antsu wi wakeraja nunak aints ainau umikiarat tusan wina chichamrun akupajai.
Atum yamai tuni pujarme nunia jiinkiram warasrum atumi nungkarin angkan pengker nintimsaram waketkitnuitrume. Nunia nangkamrumka pujuschatnuitrume, antsu wina umirtukrum wina pengker awajtustinuitrume, —Yus timiayi.
Mesíasan pachis ataksha chichaman akuptukmauri
(Isa 61.1-2)
Nunia Isaías Yuse chichamen ataksha tu aarmiayi.
Ukunam Yus akupkatniuri Mesías tutai tu chichastinuitai:
—Yuse Wakani wini pujurtawai. Tura asa winaka: Nekas mianchau ainaun uwemratin chicham ujakta tusa akuptukmiayi. Tura wake mesekar pujuinauncha: Pengker nintimsar pujusarti tusa wina akuptukmiayi. Tura jingkiamua nunisarang pujuinausha: Angkan pujustaram tita tusa akuptukmiayi. Tura kársernum pujuinausha jiinkitaram tita tusa akuptukmiayi. Tura yamaikia Apu Yus aints ainaun wait anentawai tusam etserkata tusa akuptukmiayi. Isaías tu aarmiayi.✡